Menimbang Risiko dengan Sharpe Ratio

Terdapat pelbagai cara dan formula untuk menilai teknikal pergerakan saham sesuatu syarikat ataupun prestasi bisnes syarikat itu sendiri.

Penulisan ini akan memberi penjelasan tentang suatu nisbah utama yang diguna pakai oleh iSaham dalam menilai teknikal harga sesuatu syarikat iaitu nisbah
Sharpe Ratio
.

Walaupun nisbah
Sharpe Ratio
 adalah nisbah analisis teknikal, iSaham turut memaparkan nisbah ini di dalam topik Fundamental. Nisbah ini boleh dilihat di page iSaham untuk setiap syarikat pada bahagian Fundamental dan di bawah subtopik Trend.

Info tambahan

FCON
 adalah kaedah yang dicipta oleh iSaham untuk menilai fundamental sesebuah syarikat.
FCON
 merupakan singkatan bagi perkataan
Fundamental Consistency
.
LTS

(long term stability)
adalah hasil formula FCON bersama
Sharpe Ratio.

Boleh tonton penjelasan yang ringkas dan padat tentang FCON dan LTS oleh CEO iSaham, Encik Anas Faris
di link youtube ini.

Apakah itu Sharpe Ratio?

Di dalam pelaburan,
Sharpe Ratio
 adalah suatu perbandingan purata pulangan pelaburan dalam sesuatu tempoh dan kemudian diselaraskan dengan risiko iaitu kekuatan turun naik
(volatility)
 pelaburan tersebut. Nisbah ini juga dikenali sebagai
risk-adjusted return
.

Kaedah
Sharpe Ratio
 ini dicipta oleh pemenang nobel, William F. Sharpe dan digunakan untuk membantu pelabur mengukur risiko sesuatu pelaburan. Nisbah ini boleh juga digunakan untuk menilai satu saham, ETF ataupun keseluruhan portfolio.

Formula Sharpe Ratio

Di mana:

R
p
 - pulangan pelaburan

R
f

- kadar pulangan bebas risiko

SD
p
 - sisihan piawai (standard deviation) pelaburan

R
p
 merupakan kadar pulangan sesuatu pelaburan.
R
f
 pula adalah kadar pulangan bebas risiko sesuatu pelaburan iaitu untuk Malaysia,
3-month Treasury Bill (risk free rate)
 adalah sebanyak 3%.
SD
p

adalah sisihan piawai
(standard deviation)
 turun naik
(volatility)
 sesuatu pelaburan.

Nisbah
Sharpe Ratio
 yang tinggi bermaksud pelaburan tersebut adalah pelaburan yang baik. Ia juga memberi gambaran bahawa pulangan pelaburan tersebut kurang dipengaruhi oleh risiko.

Berikut adalah ringkasan pengredan
Sharpe Ratio
:

Gred

Penilaian

Atas 1

Cemerlang

Atas 0.66

Sangat baik

Atas 0.3

Baik

Bawah 0.3

Rendah

Kajian Kes Sharpe Ratio

Untuk lebih jelas tentang topik ini, kita akan melihat beberapa contoh situasi yang boleh terjadi di dalam pelaburan. Gambar ringkas pergerakan harga saham ditunjuk untuk membantu pelabur mendapat gambaran apakah itu
volatility
.

Volatility sama, Pulangan berbeza

Situasi 1: Graf harga saham Syarikat A dan Syarikat B.

Berdasarkan graf diatas, Syarikat A memberi pulangan pelaburan yang lebih tinggi berbanding Syarikat B. Pengerakan harga juga hampir sama iaitu
volatility
 yang sama. Jika dikira mengunakan
Sharpe Ratio
, nisbah Syarikat A adalah lebih tinggi Syarikat B. Oleh itu, untuk volatility yang sama, saham yang memberi pulangan yang lebih tinggi mempunyai nisbah sharpe ratio yang lebih tinggi.

Volatility berbeza, Pulangan sama

Situasi 2: Graf harga saham Syarikat C dan Syarikat D.

Untuk situasi yang kedua, Syarikat C dan Syarikat D memberi pulangan pelaburan yang sama. Namun begitu, pergerakan harga Syarikat D lebih stabil dan kurang
volatilite
 berbanding Syarikat C. Jika dikira mengunakan
Sharpe Ratio
, nisbah Syarikat D adalah lebih tinggi dari Syarikat C. Oleh itu, jika pulangan sama adalah sama, saham yang mempunyai volatility yang rendah mempunyai lebih tinggi nisbah sharpe ratio.

Volatility berbeza, Pulangan berbeza

Situasi 3: Graf harga saham Syarikat X dan Syarikat Y.

Untuk situasi yang ketiga, Syarikat X memberi pulangan pelaburan yang lebih tinggi dari Syarikat Y. Namun begitu, pergerakan harga saham Syarikat X lebih
volatile
 berbanding Syarikat Y.

Untuk contoh ini, peratus Malaysia 3-month Treasury Bill adalah 3% dan standard deviation untuk Syarikat X adalah 7. Manakala standard deviation untuk Syarikat Y adalah 3.

Jika dikira mengunakan
nisbah Sharpe Ratio
, nisbah
Sharpe Ratio
 Syarikat X adalah 1.0 manakala Syarikat Y adalah 1.3. Ini bermaksud melabur di dalam Syarikat Y adalah lebih bagus berbanding Syarikat X.

Oleh itu, nisbah sharpe ratio akan lebih tinggi jika volatility lebih rendah, kemudian baru diikuti dengan berapa pulangan saham tersebut. Ini merupakan contoh gambaran kasar sahaja. Untuk lebih tepat perlu membuat kiraan kerana nisbah sharpe ratio merupakan cara menilai saham secara kuantitatif.

Kelemahan Sharpe Ratio

Dalam ilmu statistik,
Sharpe Ratio
 menganggap pulangan pelaburan adalah distribusi normal
(normal distribution)
. Namun begitu, data pulangan dari pelaburan tidaklah bersifat seperti begitu.

Data taburan pulangan pelaburan bersifat condong (skewness) iaitu tidak simetri dari data purata pulangan. Ini kerana harga saham boleh meningkat atau menurun dengan drastik dalam situasi tertentu.

Kesimpulan

Di dalam pelaburan, selain mengejar keuntungan, pelabur juga seharusnya menimbang risiko yang boleh terjadi. Setiap pelaburan ada risikonya.

Sharpe Ratio
 memberi gambaran segera prestasi dan trend harga sesuatu saham dengan diselaraskan oleh risiko walaupun tanpa melihat graf saham tersebut.

Berdasarkan formula Sharpe ratio, pelaburan yang baik adalah pelaburan yang rendah risiko kemudian baru diikuti dengan pulangan pelaburan yang baik.

Sharpe Ratio
 lebih effektif jika digunakan untuk membandingkan beberapa saham berpotensi yang kita minati, contohnya membandingkan saham-saham
uptrend
 yang di dalam watchlist kita.

Di dalam platform iSaham, selain memberi informasi nisbah Sharpe Ratio setiap saham, iSaham juga menyediakan
screener khas Sharpe Ratio
 untuk menapis saham-saham berpotensi berdasarkan nilai Sharpe Ratio tersebut.

Screener iSaham yang menapis saham berpotensi berdasarkan nisbah Sharpe Ratio dalam tempoh 3 tahun, 1 tahun, 6 bulan dan 3 bulan.


MN Holdings - Meningkatkan Pertumbuhan Syarikat dengan Dana IPO

MN Holdings Berhad terlibat dengan penyediaan perkhidmatan pembinaan utiliti infrastruktur dan penyelesaian. Butiran IPO syarikat adalah seperti berikut:

Harga IPO:

RM 0.21

Status syariah:

Dinilai syariah oleh SAC

Pasaran:

ACE

Permodalan pasaran:

RM 85.84 juta

Nisbah PE:

10.55

Permohonan ditutup:

15 April 2022

Cabutan saham:

18 April 2022

Tarikh penyenaraian:

28 April 2022

Bisnes MN Holdings

MN Holdings Berhad adalah sebuah syarikat yang terlibat dengan penyediaan perkhidmatan kejuruteraan utiliti infrastruktur yang merangkumi perkhidmatan dan penyelesaian kejuruteraan utiliti bawah tanah, serta perkhidmatan dan penyelesaian kejuruteraan pencawang. Pelanggan mereka terutamanya daripada kontraktor utama untuk projek kuasa, pemaju hartanah dan industri yang memerlukan perkhidmatan dan penyelesaian untuk membolehkan bekalan kuasa ke lokasi atau premis tertentu.

Kedudukan MN Holdings dalam industri adalah seperti digambarkan di bawah:

Gambar: Prospektus syarikat

MN Holdings mempunyai lebih daripada 13 tahun pengalaman beroperasi dalam industri pembinaan utiliti kuasa di Malaysia. Kedua-dua anak syarikatnya merupakan kontraktor G7 bagi kategori Bangunan (B), Kejuruteraan Awam (CE) dan Kejuruteraan Mekanikal (ME).

Kesan COVID-19 terhadap bisnes

Disebabkan penularan wabak COVID-19 dan pelaksanaan Perintah Kawalan Pergerakan (PKP), kebanyakan aktiviti ekonomi tidak dapat dijalankan termasuklah operasi perniagaan syarikat MN Holdings. Oleh itu, beberapa projek syarikat yang sedang berjalan terpaksa ditangguhkan sementara.

Semasa PKP pertama dilaksanakan, MN Holdings mengalami gangguan bekalan bahan, alatan dan perkakas serta perkhidmatan subkontraktor selama 6 minggu. Sungguhpun begitu, kelewatan bekalan dan bahan ini tidak mengakibatkan sebarang gangguan perniagaan yang besar. Hal ini kerana kerja-kerja pembinaan syarikat turut ditangguhkan sementara pada masa yang sama.

Walaupun wabak COVID-19 dan pengenaan pelbagai fasa PKP, MN Holdings tidak mengalami sebarang pembatalan dalam kontrak. MN Holdings juga tidak mengalami kesan negatif keatas kewangan syarikat daripada penggantungan operasi dan gangguan bekalan bahan dan alatan semasa PKP pertama.

Malah, pendapatan MN Holdings meningkat daripada RM 65.68 juta pada FYE 2019 kepada RM 68.01 juta pada FYE 2020. Peningkatan ini disumbang terutamanya daripada segmen kejuruteraan utiliti bawah tanah disebabkan oleh aktiviti pembinaan bagi kontrak tertentu yang sedang berjalan bermula pada FYE 2019 serta kontrak baharu yang diperoleh pada FYE 2020.

Prestasi kewangan

Secara keseluruhan, pendapatan dan keuntungan MN Holdings meningkat secara konsisten dari tahun 2018 hingga 2021. Pendapatan MN Holdings menunjukkan peningkatan dalam tahun kewangan terkini, iaitu dengan RM 115.2 juta berbanding tahun 2020 pada RM 68.01 juta. Tahun 2021 ini juga merupakan rekod pendapatan dan keuntungan tahunan tertinggi di dalam tempoh 4 tahun kewangan pemerhatian.

Meskipun pada tahun 2020 negara mengalami wabak pandemik COVID-19, namun pendapatan syarikat masih meningkat jika dibandingkan pada tahun sebelumnya 2019. Namun, keuntungan selepas cukai (PAT) mengalami sedikit penurunan iaitu RM 5.66 juta berbanding RM 6.37 juta pada 2019.

Prestasi kewangan MN Holdings

Pendapatan diperoleh oleh MN Holdings dibahagikan kepada dua segmen, iaitu segmen kejuruteraan utiliti bawah tanah dan kejuruteraan pencawang. Penyumbang utama pendapatan syarikat adalah daripada kontrak yang diterima daripada dua segmen ini.

Pada FYE 2020, kenaikan pendapatan banyak disumbangkan daripada dua segmen iaitu RM 54.78 juta untuk segmen kejuruteraan utiliti bawah tanah dan RM 13.23 juta untuk kejuruteraan pencawang. Kenaikan ini diteruskan lagi pada FYE 2021 dengan menjadikan jumlah pendapatan bagi segmen kejuruteraan utiliti bawah tanah sebanyak RM 92.78 juta dan RM 22.42 juta bagi kejuruteraan pencawang untuk tahun 2021.

Pendapatan mengikut segmen

Secara keseluruhan, segmen kejuruteraan utiliti bawah tanah adalah penyumbang terbesar kepada pendapatan syarikat iaitu sebanyak 80.54%, manakala bagi segmen kejuruteraan pencawang menyumbang 19.46% daripada jumlah keseluruhan pendapatan syarikat MN Holdings.

Strategi IPO dan masa depan

Dana yang diterima dari penyenaraian IPO iaitu sebanyak RM 17.17 juta akan digunakan untuk tujuan seperti berikut:

Dana

Nilai (Juta)

Peratusan (%)

Modal pelaburan perniagaan

5.84

34.02

Pembayaran balik pinjaman bank

4.0

23.27

Modal kerja am

4.33

25.24

Perbelanjaan penyenaraian

3.0

17.47

Jumlah

17.17

100.0

Jika dilihat dari jadual di atas, dapat disimpulkan bahawa kebanyakan dana yang diperolehi dari penyenaraian IPO ini akan digunakan untuk modal pelaburan perniagaan syarikat. Modal pelaburan perniagaan sebanyak RM 5.84 juta mewakili 34.02% daripada jumlah dana IPO tersebut akan dimanfaatkan untuk membeli pelbagai mesin dan peralatan iaitu 6 biji mesin HDD, 6 buah lori, 1 mesin pemantauan gas dan 3 biji pump hydraulic elektrik.

Selain itu, RM 4 juta iaitu bersamaan 23.27% akan digunakan untuk pembayaran pinjaman bank. Dari segi modal kerja, MN Holdings meperuntukkan RM 4.33 juta iaitu mewakili 25.24% daripada dana IPO untuk bayaran kepada subkontraktor dan pembekal, serta kos penyelenggaran. Baki selebihnya pula akan digunakan untuk perbelanjaan penyenaraian.

Analisis bisnes dan industri MN Holdings

MN Holdings ialah penyedia perkhidmatan pembinaan utiliti infrastruktur dan penyelesaian di Malaysia dengan lebih 13 tahun pengalaman. Operasi perniagaan syarikat dianggap penting untuk menyokong syarikat utiliti dalam meluaskan liputan bekalan kuasa ke kawasan baharu, dan menyediakan bekala kuasa berterusan ke lokasi tertentu.

Industri infrastruktur utiliti kuasa

Utiliti ialah perkhidmatan infrastruktur yang disediakan kepada pengguna, seperti elektrik, gas berpaip, air serta perkhidmatan komunikasi. Projek utiliti pula merujuk kepada projek pembinaan di mana reka bentuk, pembinaan, pemasangan, pembaikan dan penyelenggaraan infrastruktur utiliti turut disediakan.

Syarikat utiliti biasanya melibatkan syarikat kejuruteraan pihak ketiga seperti MN Holdings Berhad, dimana ia bertujuan untuk melaksanakan reka bentuk dan pembangunan infrastruktur penghantaran dan pengedaran kepada pengguna kediaman. Bukan sahaja pengguna seperti kita, malah pemaju hartanah dan industri besar juga menggunakan perkhidmatan syarikat ini untuk mendirikan pencawang elektrik, memasang saluran paip atau kabel di dalam premis mereka.

Saiz industri dan potensi pertumbuhan

Menurut laporan IMR, pasaran pembinaan utiliti kuasa di Malaysia berkembang pada kadar pertumbuhan tahunan (CAGR) sebanyak 12.4% daripada RM 5.7 bilion pada 2016 kepada RM 10.3 bilion pada 2021, berdasarkan pelaburan modal pada penjanaan, penghantaran dan pengagihan elektrik.

MN Holdings menyediakan perkhidmatannya dalam kedua-dua segmen untuk projek utiliti kuasa di Semenanjung Malaysia dan Sabah. Berdasarkan pelaburan modal yang dinyatakan, pasaran infrastruktur utiliti kuasa di Semenanjung Malaysia dan Sabah meningkat pada CAGR sebanyak 6.1% daripada RM 5.4 bilion pada 2016 kepada RM 7.3 bilion pada 2021.

Dalam laporan IMR juga ada menyatakan bahawa anggaran sekitar RM 20 bilion akan diperuntukkan dalam perbelanjaan modal bagi penjanaan, penghantaran dan pengagihan elektrik di Semananjung Malaysia dan Sabah. Daripada peruntukan tadi, kira-kira RM 11.8 bilion akan digunakan untuk perbelanjaan modal bagi tahun 2022.

Perbelanjaaan modal untuk penjanaan, penghantaran dan pengagihan elektrik di Malaysia. Gambar: Prospektus syarikat

Berdasarkan data dalam prospektus syarikat, penggunaan elektrik di Malaysia meningkat daripada tahun 2015 sehingga 2019. Pada tahun 2020, penggunaan elektrik sedikit menurun disebabkan PKP yang mengakibatkan aktiviti perniagaan terganggu.

Penggunaan elektrik adalah pemacu utama bagi industri bekalan elektrik. Justeru, ia juga merangsang pelaburan dalam infrastruktur penjanaan, penghantaran dan pengedaran, di mana MN Holdings turut terlibat. Seperti yang dinyatakan dalam laporan IMR, dalam jangka panjang, permintaan terhadap tenaga elektrik akan terus berkembang didorong daripada pertumbuhan ekonomi masa depan, dasar Kerajaan serta pertumbuhan penduduk.

Persaing bisnes

MN Holdings melalui 2 anak syarikatnya iaitu Mutu Nusantara Sdn Bhd dan MN Power Transmission Sdn Bhd terlibat dalam industri infrastruktur utiliti kuasa di Malaysia. Kedua-dua anak syarikat merupakan kontraktor G7 yang berdaftar di bawah kategori Bangunan (B), Kejuruteraan Awam (CE) dan Kejuruteraan Mekanikal (ME).

Antara persaing atau syarikat yang terlibat dalam industri yang sama dengan MN Holdings telah disenaraikan dalam prospektus berikut:

Pesaing bagi segmen kejuruteraan utiliti bawah tanah

Pesaing bagi segmen kejuruteraan pencawang

Jika dilihat dalam gambar di atas, terdapat pesaingan yang tinggi terhadap sektor infrastruktur utiliti kuasa dalam kalangan pemain industri. Di bawah ini pula adalah perbandingan syarikat yang tersenarai di Bursa Malaysia dalam industri sama dengan MN Holdings berdasarkan permodalan pasaran (market cap).

Antara syarikat berikut,
PESTECH
 merupakan pesaing rapat syarikat MN Holdings. MN Holdings mempunyai bisnes segmen yang agak sama dengan syarikat PESTECH. PESTECH ini juga terlibat dalam perkhidmatan dan penyelesaian kejuruteraan utiliti kuasa, pembuatan, pemasangan serta pengujian infrastruktur kuasa elektrik.

Syarikat yang tersenarai di Bursa Malaysia dalam industri sama dengan MN Holdings

Syarikat

Market Cap (RM Juta)

SLVEST

667

PESTECH

615

SAMAIDEN

231

ROHAS

125

MNHDLG

85.84

Perbincangan

Walaupun ada penangguhan kerja-kerja semasa PKP pertama, sektor pembinaan utiliti kuasa di Malaysia masih menunjukkan pertumbuhan yang meningkat iaitu pada kadar pertumbuhan tahunan (CAGR) sebanyak 12.4% daripada RM 5.7 bilion pada 2016 kepada RM 10.3 bilion pada 2021. Seperti yang dinyatakan dalam laporan IMR, pasaran sektor utiliti kuasa ini berkemungkinan dijangka untuk berkembang pada masa akan datang didorong daripada permintaan penggunaan elektrik yang tinggi, peningkatan perbelanjaan modal yang diperuntukkan dan juga pertumbuhan penduduk.

Melihat secara keseluruhannya, MN Holdings mencatatkan permodalan pasaran sebanyak RM 85.84 juta. Permodalan pasaran ini agak kecil, jika dibandingkan dengan pesaingnya. Bagi prestasi kewangan pula, syarikat ini menunjukkan pendapatan yang memberangsangkan sepanjang tempoh dalam laporan tersebut. Kita dapat lihat prestasi ini terus meningkat terutamanya dalam segmen kejuruteraan utiliti bawah tanah.

Melalui IPO ini, MN Holdings menunjukkan jumlah besar dana akan digunakan untuk menambah mesin dan peralatan syarikat untuk mengembangkan skala projek. MN Holdings juga berhasrat untuk melibatkan diri dalam segmen kejuruteraan utiliti bawah tanah yang lain, iaitu pengagihan air paip dan pembetungan. Hal ini menunjukkan langkah yang positif oleh syarikat untuk mengembankan lagi perniagaan mereka. Namun, syarikat perlu membuktikan keberkesanan selepas penyenaraian di Bursa Malaysia.


Merancang Pelaburan dengan Rule of 72

Di dalam pelaburan,
Rule of 72
 merupakan satu kaedah mudah untuk membuat anggaran kasar berapa tahun yang diperlukan untuk sesuatu pelaburan menjadi sekali ganda berdasarkan kadar pulangan tahunan yang tetap.

Rule of 72
 juga boleh digunakan untuk membuat anggaran kepada sesuatu yang boleh berkembang dengan eksponen (
exponential growth)
seperti kadar pertumbuhan negara (GDP), kadar populasi sesebuah negara ataupun sesuatu yang boleh menurun dengan eksponen
(expontential decay)
seperti kesan inflasi terhadap kuasa beli pengguna.

Formula pengiraan

Untuk mengetahui berapa tahun yang diperlukan untuk pelaburan tersebut menjadi sekali ganda, caranya adalah 72 dibahagikan dengan kadar pulangan tahunan sesuatu pelaburan.

Aplikasi Rule of 72 dalam kehidupan

Pelaburan

Contoh mudah, sekiranya kita mempunyai pelaburan bernilai RM 10,000 dan pulangan pelaburan adalah 6% setiap tahun, maka untuk jumlah tersebut menjadi sekali ganda, ia akan mengambil masa selama 12 tahun. (72/6 = 12).

Sebagai pembandingan, mari kita lihat gambar rajah di bawah:

Boleh dirumuskan bahawa semakin tinggi kadar pulangan tahunan, semakin cepat nilai pelaburan tersebut menjadi sekali ganda. Kita juga boleh lihat bahawa walaupun peratusan pulangan hanya berbeza 2% di antara satu sama lain, jurang tahun untuk pelaburan menjadi berganda adalah besar.

Contohnya, perbezaan kadar pelaburan menjadi sekali ganda antara 4% dan 6% adalah sebanyak 6 tahun. Namun begitu, semakin tinggi peratusan meningkat iaitu selepas 8% peratus dan keatas, jurang perbezaan tahun untuk pelaburan berganda semakin mengecil.

Adakah Rule of 72 tepat?

Rule of 72
 tepat untuk kadar pulangan yang rendah iaitu antara 6% hingga 10%. Jika kadar pulangan semakin tinggi, ketepatan akan semakin menurun.

Jadual di bawah membandingkan data
Rule of 72
 dengan data sebenar untuk pelaburan menjadi sekali ganda:

Peratus Pulangan

Rule of 72 (Tahun)

Tahun Sebenar

Perbezaan Tahun

2%

36.0

35.0

1.0

3%

24.0

23.45

0.6

5%

14.4

14.21

0.2

7%

10.3

10.24

0.0

9%

8.0

8.04

0.0

12%

6.0

6.12

0.1

25%

2.9

3.11

0.2

50%

1.4

1.71

0.3

72%

1.0

1.28

0.3

100%

0.7

1

0.3

Inflasi

Inflasi bermaksud suatu kenaikan dalam tingkat harga umum barangan dan perkhidmatan dari semasa ke semasa. Kadar inflasi pula ialah ukuran bagi kadar peningkatan harga dalam bentuk peratusan. Sebagai contoh, jika kadar inflasi sesebuah negara ialah 2%, bermaksud perbelanjaan purata individu atas barangan utama dan perkhidmatan telah meningkat pada kadar 2% sepanjang tempoh setahun.

Pada setiap bulan, Jabatan Perangkaan Malaysia akan mengeluarkan data terkini Indeks Harga Pengguna (IHP). Untuk Jun 2021, IHP meningkat 3.4% berbanding tempoh yang sama dari tahun sebelum ini.

Antara penyumbang utama kepada kenaikan inflasi keseluruhan negara adalah:

Kumpulan Pengangkutan (16.6%)

Perumahan, Air, Elektrik, Gas dan Bahan Api Lain (3.2%)

Hiasan,Perkakasan dan Penyelenggaran Isi Rumah (2.0%)

Makanan dan Minuman Bukan Alkohol (1.3%)

Pada April 2021, kadar inflasi di Malaysia dilaporkan melonjak kepada 4.7% berbanding tempoh yang sama tahun lalu, iaitu peningkatan tertinggi sejak 2018.

Sumber: Jabatan Perangkaan Malaysia.

Apakah kepentingan data inflasi kepada pelabur?

Jika pelaburan kita boleh berkembang sekali ganda dalam tempoh tertentu, maka inflasi juga boleh berlaku sebegitu kerana sifat pelaburan dan inflasi hampir sama iaitu berkembang secara eksponen.

Sebagai contoh, kadar inflasi adalah 2%. Pada tahun ini, kita membeli beberapa barangan keperluan harian dengan harga RM 100. Namun setelah 36 tahun (72/2 = 36 tahun), dengan menggunakan modal yang sama, kita hanya mampu membeli separuh sahaja barangan keperluan asas berbanding dahulu. Oleh itu, nilai wang yang kita ada sekarang adalah berbeza pada masa akan datang.

Di dalam pelaburan pula, jika pelaburan kita boleh memberi pulangan 7% setiap tahun, maka untuk tahu nilai sebenar pelaburan kita pada waktu akan datang, peratusan pulangan hendaklah ditolak dengan kadar inflasi. Maka, jumlah nilai pulangan sebenar adalah (7%-2%) = 5%.

Di bawah menunjukkan kiraan dan graf nilai sebenar pulangan pelaburan jika pulangan tahunan pelaburan adalah 7% dan kadar inflasi adalah 2%.

Berdasarkan graf di atas, setelah kesan inflasi diambil kira, pulangan pelaburan yang akan diterima iaitu sebanyak RM 38 ribu pada masa akan datang adalah bernilai sebanyak RM 26 ribu pada masa sekarang.

Apa yang boleh dipelajari?

Mula sekarang

Rule of 72 memberi gambaran walaupun perbezaan sekecil 1% contohnya peratus pulangan tahunan di dalam pelaburan, ia memberi kesan besar untuk tempoh pelaburan tersebut menjadi berganda.

Selain itu, amat penting untuk kita membuat perancangan kewangan, menggariskan keperluan dan kehendak dan membuat pelaburan untuk menghadapi cabaran inflasi.

Jika ditanya, bilakah waktu sesuai untuk melabur? Jawapannya adalah sekarang. Terdapat banyak jenis pelaburan yang kita boleh sertai seperti membuat simpanan di KWSP, Tabung Haji, ASB, pelaburan emas ataupun membuat pelaburan di Bursa Malaysia.

Kita perlu memastikan pulangan pelaburan kita itu lebih tinggi dari kadar inflasi yang dijangkakan agar kita dapat menjalani kehidupan yang selesa terutamanya di waktu bersara kelak.

Menganalisa pelaburan

Untuk seseorang yang melabur di pasaran saham, ilmu pelaburan sangatlah penting untuk berjaya. Pelabur perlu mempunyai trading plan supaya sasaran keuntungan tercapai serta dapat meminimakan risiko kerugian.

Disebabkan tiada siapa yang akan memberi tahu berapa pulangan kita setiap tahun, pelabur seeloknya mengambil inisiatif untuk membuat jurnal pelaburan seperti berapa pulangan pelaburan setiap bulan supaya kita dapat mengetahui kedudukan pelaburan kita. Ini untuk mengelakkan wang yang kita labur menjadi lebur.

Rujukan

Investopedia

Portal Rasmi Jabatan Perangkaan Malaysia

Berita Harian


Mi Technovation Bakal Memasuki Pasaran Bahan Semikonduktor

Sejak tersenarai pada 2018 lagi,
Mi Technovation
 ketika ini menjalani pelan 10 tahun untuk mencapai matlamat mereka supaya dapat menjadi bisnes yang mampan dalam jangka panjang. Penggal pertama adalah dari 2019 hingga 2023. Yang kedua adalah dari 2024 hingga 2028. Dalam 10 tahun ini, pelbagai perkara perlu dibangunkan seperti fasiliti, produk, dan bisnes di serata dunia, terutamanya di Taiwan, China dan Korea.

Mi apa? Mi Technovation

Pertama sekali, kita boleh fahamkan aktiviti perniagaan Mi dengan memahami bahawa komponen semikonduktor kini
menjadi semakin kecil
. Satu teknologi yang ada di sebalik pengecilan komponen ini ialah WLCSP, iaitu
Wafer Level Chip Scale Package
.

WLCSP bersaiz lebih kecil dari teknologi lebih lama. Gambar: EETimes

Dengan teknologi ini, sesebuah cip semikonduktor akan melalui proses packaging semasa masih berada di atas wafer. Bahan substrate akan diletakkan di atas wafer, mencipta perumah untuk packaging, dan kemudiannya cip akan dipotong mengikut saiz. Oleh itu, ia menghasilkan
chip scale package
, iaitu packaging semikonduktor bersaiz cip pada
wafer level
 iaitu ketika masih di atas wafer.

Peralatan Semikonduktor WLCSP

Rantaian nilai semikonduktor
 boleh dibahagi kepada 2, iaitu
front-end
, fasa pembuatan cip di atas wafer, dan
back-end
, fasa
chip packaging
. Mi terlibat dalam back-end untuk bekalan peralatan semikonduktor untuk packaging.

Peralatan yang dimaksudkan secara khususnya adalah mesin penyusun dan pemeriksaan WLCSP, mesin yang menyusun dan juga yang dilengkapi dengan teknologi pemeriksaan potongan cip yang berautomasi. Mereka mengkaji trend teknologi global, membuat rekabentuk peralatan, jualan dan seterusnya pengeluaran. Sebahagian kerja pengeluaran juga diberikan kepada subcon tempatan.

Arah tuju bisnes

Dalam industri semikonduktor, ada pelbagai cara yang boleh digunakan untuk proses packaging untuk komponen semikonduktor. Antaranya, Wire Bonding, leadframe, heterogenous integrated packaging dan sebagainya. WLCSP adalah salah satu kaedah packaging yang juga termasuk dalam kategori advanced packaging, dan ia merupakan teknologi yang mula diperkenalkan menjelang tahun 2010.

Dalam industri semikonduktor, mereka menumpukan pada packaging WLCSP dalam perkhidmatan umum. Maksudnya, mana-mana syarikat yang menggunakan teknologi WLCSP ini berkemungkinan akan mendapati peralatan Mi membantu dalam aktiviti perniagaan mereka. Selain penjualan peralatan, mereka juga ingin menawarkan bahan (material) dan kimia (chemical) untuk semikonduktor.

Silicon Carbide, antara bahan digunakan untuk membuat semikonduktor. Gambar: USGS

Bahan dan kimia ini juga banyak digunakan dalam proses pengeluaran semikonduktor, sama ada untuk pembuatan wafer atau untuk packaging. Menurut CEO, adakalanya syarikat yang menawarkan produk ini juga kehabisan stok. Maka, strategi yang mereka lihat adalah untuk memasukkan bahan dan kimia ini ke dalam barisan produk untuk menawarkan penyelesaian yang lebih menyeluruh.

Segmen produk

Dalam laporan tahunan 2020, Mi melaporkan dua segmen pendapatan, iaitu unit perniagaan peralatan semikonduktor (SEBU) dan automasi dan robotik (ARBU). Bahan semikonduktor (SMBU) merupakan segmen yang akan dimulakan tak lama lagi.

Segmen peralatan semikonduktor menyumbangkan sebahagian besar pendapatan syarikat. Dalam laporan suku tahunan, dikatakan segmen ini akan digabungkan dengan segmen ARBU menjelang pertengahan suku kedua 2021. Segmen ini nanti dijangka akan menyumbangkan sebanyak 70% kepada pendapatan keseluruhan untuk tahun penuh 2021 dengan kadar pertumbuhan dua angka (double digit growth).

Dalam barisan produk segmen peralatan, Mi menawarkan
beberapa siri produk
: Mi Series, Ai Series, Si Series, dan Vi Series. Setiap siri produk ini berfungsi seperti berikut:

Siri Produk

Fungsi

Mi Series

Penyusunan "die" dari wafer ke carrier tape (untuk pelbagai proses lanjut) dalam proses assembly dan packaging

Vi Series

Sistem pemeriksaan semikonduktor dilengkapi dengan sistem laser

Ai Series

Peralatan die bonding yang membolehkan "die" disatukan dengan packaging

Si Series

Sistem pemeriksaan akhir dan berautomasi di bawah arus dan voltan tinggi

Bahan dan kimia semikonduktor merupakan segmen yang penting dalam rantaian nilai industri semikonduktor dengan permintaan yang stabil. Pasaran ini mencatatkan pendapatan global sebanyak USD 55.3 bilion pada 2020 dengan peningkatan 4.9% berbanding USD 52.9 bilion pada 2018. Mi meyakini bahawa produk ini akan menjadi pilihan yang tepat ke dalam barisan produk mereka dan dapat menambah baik pendapatan syarikat. Segmen ini pula dijangka menyumbang sebanyak 30% kepada pendapatan keseluruhan 2021, juga dengan kadar pertumbuhan dua angka.

Prestasi Kewangan

Syarikat mencatatkan pendapatan yang lebih besar pada tahun 2020 berbanding 2019 dengan anggaran 20% peningkatan. Namun, keuntungan berkurang sebanyak 9.2% berbanding tahun sebelumnya. Di sini, CEO mengingatkan semula bahawa mereka berada dalam fasa pengembangan perniagaan.

Gambar: Mi, Laporan Tahunan 2020

Mereka ingin meluaskan tawaran perkhidmatan mereka di serata kawasan tumpuan seperti di Taiwan, China, Korea Selatan dan Malaysia. Pusat kejuruteraan pertama mereka di luar negara telah dibina di Taiwan pada tahun 2019, diikuti dengan Korea awal 2020. Penapakan di China pula dikatakan akan siap menjelang suku kedua 2021.

Dalam perkembangan terbaru, syarikat telah mengambilalih syarikat Accurus Scientific yang berpangkalan di Taiwan. Accurus mempunyai rangkaian di pelbagai negara Asia, dengan pasaran utama di Taiwan dan China. Pengambilalihan ini membolehkan Mi untuk
menawarkan produk bahan semikonduktor
 kepada pelanggan mereka. Khususnya, Accurus mempunyai teknologi pengeluaran solder sphere yang digunakan untuk die bonding.

Pelbagai perkembangan yang diperlukan untuk memberikan pendapatan yang mampan, dan ianya memerlukan belanja yang banyak. Namun, pihak pengurusan juga berusaha untuk tidak mengorbankan keuntungan syarikat untuk menjaga kepentingan pelabur. Oleh itu, mereka menyatakan hasrat untuk mengekalkan kedudukan kewangan dalam keadaan baik dalam fasa pengembangan perniagaan ini.

Kesimpulan

Mi telah membuktikan kebolehan mereka sebagai pengeluar peralatan semikonduktor yang bagus. Ini dapat dibuktikan dengan pelanggan mereka yang terdiri daripada syarikat
OSAT
 seperti
Inari
,
Unisem
, dan juga pelbagai syarikat IDM. Strategi mereka untuk menawarkan bekalan bahan dan kimia semikonduktor dilihat sebagai hala tuju yang baik kerana dapat memberikan sinergi dalam bidang kepakaran mereka. Mereka juga menyatakan keyakinan dalam strategi yang bakal dijalankan.

Namun, kita masih perlu lihat sama ada strategi ini dapat menunjukkan kejayaan. Produk bahan dan kimia semikonduktor ini mungkin memerlukan pegangan stok barangan jualan dalam jumlah tertentu. Tiada jaminan juga sekiranya syarikat boleh menjana keuntungan yang besar dari segmen yang akan dijalankan ini. Pun begitu, syarikat telah menyatakan bahawa pendapatan dari segmen ini akan bersifat stabil dan menaikkan tahap pendapatan.

Penafian: Artikel ini bertujuan untuk menyampaikan maklumat yang team iSaham pelajari tentang syarikat ini. Sebarang penilaian positif atau negatif haruslah dipertimbangkan oleh pelabur sendiri untuk membuat keputusan pelaburan.


Minox - Pengedar Komponen Keluli Tahan Karat

1. Butiran IPO syarikat Minox

2. Latar belakang perniagaan syarikat

Minox merupakan syarikat yang terlibat dalam pengedaran komponen keluli tahan karat termasuk injap, tiub dan kelengkapan, komponen dan peralatan pemasangan dan hos getah di bawah jenama MINOX® dan produk lain yang berkaitan. Produk-produk ini digunakan secara khusus dalam industri makanan dan minuman (F&B), semikonduktor dan farmaseutikal.

Model perniagaan syarikat Minox adalah seperti berikut:

3. Prestasi kewangan syarikat

Dari tahun 2019 sehingga tahun 2021, syarikat Minox mencatatkan keuntungan walaupun terdapat penurunan dalam pendapatan syarikat.

Segmen produk tiub dan kelengkapan dan injap merupakan pendapatan utama syarikat yang menyumbang lebih 85% daripada jumlah pendapatan.

4. Pelanggan utama syarikat

Minox mempunyai lima pelanggan utama yang menyumbang kepada hasil pendapatan syarikat sehingga tempoh kewangan Jun 2022. Daripada lima pelanggan ini, Kumpulan GEA merupakan pelanggan utama teratas yang mampu menyumbang sehingga 11.8% diikuti dengan Kumpulan Tetra Pak yang konsisten menyumbang sehingga 4.6% kepada pendapatan syarikat.

5. Penggunaan dana daripada IPO

Dana yang diperoleh daripada IPO akan digunakan untuk pembangunan dan penggunaan produk termasuk kelengkapan vakum dan injap untuk industri semikonduktor, pembinaan gudang untuk mengembangkan kapasiti penyimpanan dan menubuhkan gudang baharu di Singapura untuk menyimpan inventori dan memberi perkhidmatan kepada pelanggan luar negara.

Selain itu, ia juga akan digunakan untuk pembayaran balik pinjaman bank dan peruntukan modal kerja am untuk menambah dana sedia ada.

 6. Kelebihan daya saing

Selain mereka mempunyai reputasi yang kukuh dan pelbagai produk sanitari yang memenuhi piawaian antarabangsa, Minox juga mampu untuk mengedar produk mereka di dalam dan luar negara. Produk mereka juga dapat digunakan melalui industri yang pelbagai. Hal ini dapat dilihat melalui rekod prestasi Minox yang baik dengan pelanggan akhir industri selama lebih 24 tahun. Sehingga 30 November 2022, Minox mempunyai pangkalan pelanggan kira-kira 1,300 pelanggan aktif dan berulang, di mana majoriti pelanggan ini datang daripada industri F&B.

7. Strategi perniagaan dan masa depan syarikat

Bagi mengukuhkan lagi kedudukan Minox di pasaran, mereka ingin mengembangkan kepelbagaian produk mereka di bawah jenama mereka sendiri untuk memenuhi keperluan pelanggan dan memperluaskan lagi aktiviti perniagaan mereka untuk produk kelengkapan vakum dan injap yang dipertingkatkan.

Di samping itu, Minox juga berhasrat untuk mengembangkan lagi pasaran mereka dalam industri semikonduktor di Singapura dengan memanfaatkan kos purata yang lebih rendah bagi setiap unit produk sanitari yang dihantar dari Singapura. Berdasarkan kajian mereka, industri ini dapat memberi pertumbuhan yang positif secara keseluruhan. Untuk memastikan strategi ini berjaya, Minox merancang untuk membina gudang baharu di Singapura yang akan memberi kapasiti tambahan untuk menyimpan produk injap dan kelengkapan vakum yang baharu dan menyimpan inventori. Setakat ini, mereka mempunyai tiga gudang di Singapura.

8. Risiko kebergantungan terhadap pembekal

Syarikat Minox mempunyai kebergantungan yang tinggi terhadap pengeluar atau pembekal bagi produk mereka dan tidak mempunyai perjanjian jangka panjang dengan mereka dan ia boleh menimbulkan risiko terhadap operasi perniagaan Minox Tambahan pula, pengeluar atau pembekal mereka bertanggungjawab ke atas sumber bahan mentah iaitu keluli tahan karat. Oleh itu, kenaikan harga bahan mentah akan membawa peningkatan kepada kos pembelian.

Selain itu, Minox juga tidak mempunyai kontrak jangka panjang dengan pelanggan mereka kerana jualan produk adalah berdasarkan pesanan pembelian dan keperluan. Oleh yang demikian, ia boleh menyumbangkan kepada ketidaktentuan terhadap prestasi kewangan syarikat secara keseluruhan pada masa akan datang.

9. Perbincangan

Syarikat Minox merupakan syarikat yang terlibat dalam pengedaran produk kelengkapan sanitari di bawah jenama mereka sendiri yang memberi fokus dalam industri F&B, semikonduktor dan farmaseutikal. Walaupun pendapatan syarikat menurun, Minox masih mencatat keuntungan sehingga tahun 2021. Dengan kelebihan daya saing mereka, ia dapat membantu strategi perniagaan mereka untuk mengembangkan pasaran di Singapura.


Model Bisnes dan Budaya yang Diamalkan di Greatech

Greatech terlibat dalam penyediaan perkhidmatan sistem pengeluaran kilang. Selain sebuah sistem kilang lengkap, mereka juga menawarkan khidmat pemeriksaan, pemasangan dan lain-lain. Pelanggan mereka terdiri daripada syarikat solar dan EV. Dalam keputusan kewangan 2020, syarikat telah menunjukkan peningkatan 20% keuntungan berbanding tahun sebelumnya walaupun dalam keadaan wabak Covid-19.

Dalam post kali ini, kita akan lihat bagaimana syarikat ini diuruskan. Penulisan ini adalah berdasarkan apa yang dibincangkan dalam AGM Greatech yang berlangsung pada 21 Mei 2021.

1. Kebolehan Greatech

Sebelum kita bercakap lebih dalam tentang Greatech, mari kita lihat terlebih dahulu apa kebolehan syarikat ini. Pertama sekali, mereka mampu reka sebuah sistem pengeluaran, atau Production Line System (PLS). Secara umumnya, sistem ini membolehkan sesebuah kilang berfungsi dengan lebih cekap dalam memproses bahan asas kepada barangan akhir, atau separa akhir. Mereka menawarkan produk dan perkhidmatan ini ke industri yang pelbagai di mana pelanggan mereka merupakan syarikat Fortune 500.

Selain sistem pengeluaran kilang, mereka juga mempunyai Single Automated Equipment, iaitu modul peralatan berasingan untuk kegunaan semikonduktor, bateri dan solar. Mereka juga menawarkan perkhidmatan dan sokongan kepada pelanggan sedia ada dengan khidmat kejuruteraan. Sementara itu juga, mereka menawarkan pilihan penaiktarafan untuk meningkatkan produktiviti dan kepantasan peralatan.

2. Nilai teras

6 Nilai teras yang menjadi pegangan dan budaya di Greatech ialah Integrity, Innovation, Performance, Customer Satisfaction, Care & Respect dan Teamwork. CEO, Tan Eng Kee tidak menghuraikan satu-satu nilai ini secara terperinci. Berkemungkinan ada beberapa nilai ini menjelaskan dirinya sendiri dari istilah yang digunakan. Antara huraian yang disebut dengan lebih mendalam ialah Innovation ataupun inovasi. Syarikat percaya bahawa inovasi bukan hanya perlu dibuat pada peringkat produk atau rekabentuk, malah juga perlu pada peringkat bisnes itu sendiri.

Greatech juga meletakkan Care & Respect pada pekerja mereka kerana inilah aset mereka untuk mencapai kejayaan yang boleh terlihat sekarang. Dari segi Teamwork pula, mereka meyakini bahawa pekerja pada semua peringkat adalah diperlukan bagi menjayakan syarikat. Slogan yang mereka bawa ialah "Together we create possibilities", "Bersama kita cipta kemungkinan". Slogan ini masih lagi dan akan kekal menjadi tunjang kepada kejayaan syarikat untuk masa yang akan datang.

3. Pelan Strategik

Dalam 20 tahun lagi, Greatech akan dipacu oleh perancangan utama ini yang digariskan oleh CEO.

Pembangunan produk teras

Pemelbagaian produk dan pasaran

Penggabungan dan pengambilalihan

80% tenaga kerja diperuntukkan untuk membangunkan dan menambahbaik produk teras mereka. Ini adalah untuk memperkukuhkan lagi kedudukan mereka sebagai pemain pasaran dalam industri yang diceburi.

Mereka tidak menumpukan kepada produk sedia ada sahaja. Untuk tidak terlepas dari teknologi lain yang juga berpotensi membawa permintaan kepada syarikat, 20% tenaga kerja diperuntukkan dalam pemelbagaian produk. Produk yang diteroka ini haruslah suatu teknologi baru dan muncul sebagai teknologi penting di masa akan datang.

Seterusnya, satu strategi yang biasa terdapat dalam perkembangan bisnes ialah penggabungan atau pengambilalihan syarikat. Mereka akan mencari syarikat yang mempunyai bahagian pasaran yang bagus atau kepakaran yang tinggi untuk dijadikan sebahagian daripada Greatech. Buat masa ini, Tan menyatakan bahawa mereka akan menumpukan pada syarikat Amerika dan Eropah. Greatech telah pun meneliti pelbagai syarikat dalam tempoh 9 bulan kebelakangan, namun belum berjumpa dengan sebuah keputusan.

4. Pemacu kejayaan

Perkara yang dapat membawa Greatech ke arah kejayaan syarikat antaranya adalah buku pesanan yang boleh terlihat kini. Buku pesanan atau order book Greatech terbaru mencatatkan RM 351 juta iaitu 63% lebih banyak berbanding tahun lepas pada awal 2020.

Syarikat berniat untuk kekalkan margin keuntungan pada sekurang-kurangnya 30%. Ia sememangnya bukanlah suatu yang mudah. Untuk mencapai margin ini, syarikat perlu lebih selektif dalam memilih pelanggan mereka. Ini juga adalah untuk memastikan kualiti kerja yang tinggi dicapai untuk diberikan kepada pelanggan.

Greatech memegang tunai yang banyak iaitu RM 103.23 juta pada FY 2020. Namun, apabila ditanya, Tan mengatakan tidak mempertimbangkan untuk memberikan dividen sehinggalah 2023. Beliau menyatakan mempunyai banyak perancangan untuk masa depan syarikat, dan tunai ini akan digunakan untuk aktiviti berkaitan untuk syarikat.

5. Industri utama

Greatech melibatkan dirinya dalam 4 industri utama, iaitu solar, simpanan tenaga, semikonduktor dan sensor, dan sains hayat. Daripada 4 industri ini, kita dapat lihat lebih banyak sumbangan nilai dalam buku pesanan bernilai RM 293 datang dari solar dan EV iaitu masing-masing sebanyak 25% dan 73%. Selebihnya, yang lain menyumbang 2%.

Dalam AGM, Tan menjelaskan bilangan pelanggan sedia ada dan sasaran untuk masa depan. Buat masa ini, segmen industri sains hayat dan semikonduktor bergerak agak perlahan. CEO juga menyebut bahawa industri sains hayat ini adalah suatu yang beliau percaya akan menjadi paling menguntungkan dalam jangka panjang.

6. Produk baru 2021

Dalam pelan strategik di poin nombor 3 tadi disebut tentang pemelbagaian produk dan pasaran. 20% tenaga kerja diperuntukkan dalam penerokaan produk ini. Dalam AGM baru ini, Tan menyatakan 2 produk baru yang sedang dalam pembangunan iaitu substrate dan optik. Status pembangunan produk ini masing-masing telah mencapai 95% dan 90%.

Produk ini kemudiannya akan melalui fasa percubaan. Maklumat lebih lanjut tentang produk mereka ini dikatakan akan menyusul lebih banyak pada suku ketiga tahun ini. Tan juga menyatakan terdapat produk baru yang akan dibangunkan dalam 2022.

7. Pelaburan R&D dan umum

Greatech telah melaburkan RM 9.3 juta untuk aktiviti R&D pada tahun 2020. Pelaburan R&D ini adalah untuk memenuhi permintaan pelanggan yang sentiasa berevolusi, pertumbuhan portfolio produk dan inovasi yang berterusan. Untuk tahun 2021 pula, Greatech menjangka RM12 juta akan dibelanjakan untuk aktiviti R&D ini.

Secara umum pula, Greatech telah mengeluarkan pelaburan untuk penapakan fasiliti berukur 16,000 kaki persegi di Michigan, Amerika untuk peluang pertumbuhan dalam segmen produk PLS. Setakat ini, perkembangan baik dapat dilihat melalui projek baru dengan sebuah pengeluar EV di Amerika yang menurut berita dikenali sebagai Atlis. Tan yakin bahawa pelaburan di Michigan ini dapat memberikan pulangan modal atau memberi keuntungan pada tahun pertama operasi.

Di Ireland, perkembangan untuk industri sains hayat adalah agak perlahan. Namun begitu, Tan menyatakan untuk membelanjakan lebih banyak modal di sini dalam masa akan datang.

Kilang baru Greatech di Batu Kawan. Gambar: Kok Construction

Syarikat juga meletakkan pelaburan untuk fasiliti baru di Batu Kawan Industrial Park, BK1 dan BK2 di Pulau Pinang. Sebanyak RM 19.2 juta dilaburkan sejak Mei 2020 untuk pembinaan fasiliti BK1 yang berukur sebesar 130,000 kaki persegi bangunan dua tingkat. Sebidang tanah yang berhampiran juga telah diperoleh pada Januari 2021 untuk membina fasiliti BK2 yang akan berukuran 230,000 kaki persegi.

Fasiliti ini akan membolehkan pemindahan fasiliti syarikat sebelum ini di Lunas dan meletakkan fasiliti baru ini di kawasan tumpuan operasi. Fasiliti BK1 ini akan digunakan untuk pengeluaran bahagian mesin dan komponen. BK2 ini pula akan digunakan untuk khidmat rekabentuk kejuruteraan, pemasangan dan juga pengurusan. Dengan pelaburan yang dibuat untuk fasiliti Batu Kawan ini, kos overhead yang berulang dapat dikurangkan.

8. Inisiatif bakat global

Seperti yang disebut sebelum ini, Greatech meletakkan nilai yang tinggi pada pekerja sebagai aset mereka. Untuk memastikan kelangsungan syarikat pula, Tan membentuk Greatech untuk mempunyai pelan pewarisan (succession plan) pada semua peringkat. Semua tahap pekerja perlu mempunyai tahap kecekapan yang diperlukan dalam aspek ini - Integrity, Education, Leadership, Knowledge dan Experience.

Gambar: Greatech

Sekarang ini, Greatech sedang giat mencari pekerja. Ketika ini, 50% tenaga kerja mereka terdiri daripada jurutera sama ada rekabentuk, perisian, mekanikal, dan vision. Bilangan terkini yang disebut dalam AGM ialah 585 orang pekerja, dan mereka ingin mencapai angka 800 menjelang tahun ini. Ia mungkin tidak mustahil kerana dikatakan 80% daripada sasaran ini telah pun dicapai.

9. Kedudukan Greatech hari ini

Tan Eng Kee menyambung perkongsiannya dalam AGM baru ini dengan kedudukan Greatech dalam pasaran industri. Buat masa ini, Greatech hanya dapat mengaut hanya RM 261 juta daripada pasaran, sedangkan pesaing di syarikat "A" dapat mengaut sehingga RM 5.6 bil. Oleh itu, Greatech adalah sangat dahagakan bahagian pasaran yang lebih besar.

Dengan perbandingan 4 pesaing lain, 2 di Amerika dan 2 di Eropah, Tan tidak selesa dengan kedudukan sekarang. Menurut beliau, pelbagai usaha yang sedang dijalankan bagi mendapatkan lebih banyak bahagian pasaran. Dengan usaha yang dibuat ini, beliau menjangka 2023 akan menjadi tahun yang bagus untuk Greatech.

Kesimpulan

Berdasarkan pembentangan AGM baru ini, sukar dinafikan bahawa Greatech merupakan sebuah syarikat dengan matlamat yang jelas. Ini jelas dibawa oleh CEO, Tan Eng Kee yang ingin menjadikan Greatech sebuah syarikat yang lebih berkembang maju. Beliau dikatakan tidak menyangka pun akan bergelar jutawan, malah disenaraikan di Forbes sebagai terkaya Malaysia. Fokus beliau diberikan sepenuhnya terhadap syarikat. Dalam AGM ini, kita dapat lihat bagaimana beliau ingin menetapkan sebuah tahap kecekapan pekerja dengan "succession plan" pada setiap peringkat.

Penafian: Penulisan ini adalah berdasarkan apa yang dibincangkan dalam AGM Greatech pada 21 Mei 2021. Sebarang penilaian positif atau negatif haruslah dipertimbangkan oleh pelabur sendiri untuk membuat keputusan pelaburan.


Mohon Rights Issue Secara Online dengan eRights Bursa Anywhere

Bursa Anywhere adalah sebuah aplikasi keluaran Bursa Malaysia untuk memudahkan pengurusan CDS. Terdapat pelbagai ciri yang telah diperkenalkan sebelum ini, antaranya
pemantauan secara umum
,
pemindahan saham
 dan
pengaktifan semula akaun
. Kini, eRights diperkenalkan di aplikasi ini untuk memudahkan lagi proses permohonan rights issue.

Apakah eRights

eRights bukanlah suatu perkhidmatan yang baru. Sejak 2013 lagi, perkhidmatan ini telah pun dilancarkan dan boleh dibuat melalui ATM dan perkhidmatan online melalui website bank yang berkenaan. Namun, perkhidmatan ini kini dibawa lebih dekat kepada pengguna ke peranti paling mudah alih iaitu smartphone kita. Kini, pelabur tidak lagi perlu pergi ke ATM untuk proses ini.

eRights di Bursa Anywhere

Untuk menggunakan eRights ini, anda cuma perlu muat turun aplikasi Bursa Anywhere dan berdaftar sebagai pengguna. Perkhidmatan eRights ini akan terpapar dalam bahagian
My Services
. Dari perkhidmatan ini, ada dua tindakan yang anda boleh buat. Pertamanya ialah untuk menghantar permohonan, lagi satu pula ialah untuk melihat permohonan yang lalu. Sekiranya akaun CDS anda tidak mempunyai apa-apa perkara yang berkaitan untuk eRights, maka tiada apa maklumat lanjut yang akan dipaparkan.

Perkara yang tertakluk kepada eRights antaranya ialah
saham yang mempunyai akhiran -OR atau -PR
 yang membawa maksud ordinary rights dan preference rights. Ordinary rights adalah hak untuk mendapatkan saham biasa iaitu saham induk syarikat. Preference rights pula adalah hak untuk mendapatkan
saham keutamaan
 yang tidak memberikan anda kuasa mengundi, tapi memberikan anda keutamaan menerima dividen. Saham keutamaan ini mempunyai simbol saham syarikat diikuti dengan akhiran -PA, -PB dan seterusnya.

Selain OR dan PR, syarikat juga boleh menawarkan hak untuk waran dan saham pinjaman iaitu WR dan LR.

Saham keutamaan yang mengikut simbol saham induk dan diakhiri dengan -PA, -PB.

Dalam pengumuman syarikat berkaitan rights issue yang dikeluarkan, mereka akan memberitahu sama ada unit hak pegangan itu boleh ditukar kepada saham biasa atau keutamaan. Sekiranya anda ingin menukarkan hak ini kepada saham yang dicadangkan, anda boleh teruskan permohonan dengan pilihan
Submit Application
. Kami belum pernah cuba ciri eRights melalui aplikasi Bursa Anywhere, maka tiada paparan lanjut yang dapat kami tunjukkan selain perjalanan untuk sampai ke pilihan pelaksanaan rights issue ini.

Namun, prosedur eRights menggunakan bank menyatakan anda perlu mengisi borang berkaitan dan seterusnya membuat bayaran untuk pelaksanaan rights issue ini. Kami beranggapan prosedur ini adalah sama. Ia tidak memerlukan borang fizikal, pembayaran boleh dibuat secara online dan tiada proses penghantaran fizikal yang terlibat.

Terdapat kemungkinan mesej
error
 keluar akan setelah memasuki menu Submit Application walaupun anda mempunyai saham hak dalam penyata. Kemungkinan ini adalah disebabkan syarikat itu sendiri yang tidak tertakluk kepada perkhidmatan eRights. Sekiranya anda mempunyai permasalahan seperti ini, boleh hubungi Bursa Anywhere melalui emel di
bursaanywhere@bursamalaysia.com
.

Perbincangan untuk pelaksanaan rights issue

Rights issue merupakan satu saluran untuk syarikat meminta dana dari pelabur. Tindakan syarikat untuk menggunakan saluran ini menunjukkan bahawa syarikat tidak mempunyai sumber kewangan yang mencukupi untuk meneruskan perniagaan. Oleh itu, pelabur diharap dapat pertimbangkan sebaiknya sebelum keputusan permohonan untuk rights issue ini dibuat. Untuk mendapatkan maklumat lanjut tentang butiran rights issue dari segi kegunaan dana, anda boleh baca pengumuman syarikat di Bursa Malaysia.

Sekiranya anda merasakan syarikat berada di landasan yang betul untuk memperbaiki keadaan mereka, maka silakan tukar rights issue ini menjadi saham pegangan. Jika tidak, anda digalakkan untuk jual pegangan -OR atau -PR ini secepat mungkin.


Momentum Automotif Memberi Harapan MCE Holdings

MCE Holdings
 merupakan syarikat yang menyediakan komponen elektronik dan mekatronik untuk kereta. Untuk memahami barangan jualan mereka ini, kita boleh lihat satu contoh produk terbesar mereka iaitu power window. Dalam satu modul power window, perlunya satu litar elektronik yang dilengkapi dengan mekanisme berstruktur untuk menggerakkan tingkap kereta. Terdapat juga butang suis yang diperbuat daripada plastik sebagai kawalan untuk melaraskan pergerakan tingkap ke atas atau ke bawah.

Gambar: MCE Holdings

Dari pengenalan tadi, kita boleh faham barangan yang dikeluarkan oleh MCE boleh terdiri daripada komponen plastik, struktur besi, sistem elektronik atau gabungan kesemuanya. Antara barangan keluaran mereka yang lain ialah sistem sensor yang pelbagai, suis fungsi, sistem lampu kereta dan pelbagai lagi yang boleh dilihat di
website mereka
. Mereka adalah antara pembekal terbesar untuk power window di Malaysia.

Cabaran industri automotif

Sebagai pengeluar komponen industri automotif, setiap produk memerlukan rekaan dan pengelesaian tersendiri. Sebagai contoh, modul power window untuk Bezza mungkin tak sama dengan Iriz kerana bentuk dan ketetapan yang berbeza untuk kereta yang berlainan ini. Oleh itu, setiap kereta yang berbeza memerlukan penyelesaian dari segi mekanisme, litar, mahupun program yang tersendiri. Dalam kes yang tertentu, sesebuah tender yang ingin dimenangi mungkin memerlukan pelaburan dari segi kelengkapan dan fasiliti yang berkaitan.

Apabila ia melibatkan pelaburan, jualan syarikat perlulah mencapai satu tahap tertentu untuk mendapatkan pulangan modal. Jika tidak, ia akan menyebabkan kerugian pada syarikat.

Prestasi terkini Proton memberi kelebihan

MCE telah pun mengedarkan barangan mereka dengan syarikat automotif tempatan iaitu Proton dan Perodua sejak sekian lama. Kini, kedua-dua syarikat ini menjadi pelanggan terbesar mereka. Perodua dan Proton juga kini merupakan dua syarikat automotif dengan bahagian pasaran terbesar di Malaysia mengikut volume jualan.

Jika melihat pada prestasi kewangan MCE sejak 2018, syarikat menunjukkan kerugian yang semakin dalam. Kerugian ini dikaitkan dengan suasana industri yang mencabar dan ketidakstabilan Proton dalam fasa penyesuaian apabila Geely muncul sebagai rakan kerjasama baru mereka semenjak tahun 2017. Bermula September 2020, MCE mula menunjukkan keuntungan sejak sekian lama mencatatkan rugi. Perkembangan positif ini disumbangkan oleh prestasi Proton yang semakin kukuh dan kepesatan industri automotif baru-baru ini.

Gambar: Proton

Selain Proton, terdapat juga faktor luaran yang sememangnya telah memberikan insentif yang baik kepada industri. Pengecualian cukai yang diperkenalkan kerajaan telah memberi galakan baik kepada pengguna untuk membeli. Beberapa bulan yang lopong tanpa apa-apa belian kereta mewujudkan permintaan terpendam (pent up demand) dalam industri ini. Perubahan dunia akibat Covid-19 juga mempengaruhi masyarakat untuk memiliki kenderaan sendiri.

Kenaikan mendadak disoal

Pada September lalu, MCE ditampar dengan pertanyaan Unusual Market Activity (UMA) oleh Bursa. Ianya berkaitan dengan kenaikan saham mendadak dari 57 sen pada hujung Ogos sehingga RM 1.21 pada 21 September. Pertanyaan ini dijawab dengan kenyataan bahawa terdapat pelabur yang menyatakan minat terhadap saham syarikat.

Kini, saham syarikat telah pun berlegar sekitar RM 1.40 - RM 1.45 sesaham, dan belum ada lagi perkembangan tentang kerjasama baru yang boleh dijumpai. Pun begitu, CEO menyatakan pendirian bahawa kerjasama baru akan dapat membawa syarikat ke tahap yang lebih tinggi.

Perancangan ke hadapan

Dalam perancangan ke hadapan, mereka ingin menambahkan sistem kamera automotif ke dalam senarai produk tawaran. Kerjasama telah pun ditandatangani bersama syarikat Taiwan pada tahun 2019. Namun perkembangan ini terbantut apabila dunia dilanda Covid-19. MCE menyatakan komitmen mereka untuk meneruskan usaha ini. Mereka mempercayai produk ini akan mempunyai permintaan tinggi melihatkan perkembangan terkini dalam industri automotif.

Dalam laporan kewangan 2019, syarikat dilaporkan telah membeli tanah di Serendah dari
UMW
, dikenali dengan nama UMW HVM Park Serendah. Tanah ini akan membolehkan ruang yang mencukupi untuk fasiliti pengeluaran sedia ada bagi perkembangan yang dijangkakan buat masa akan datang. Pun begitu, tidak banyak perkembangan baru yang kita dapat dengar dari tanah ini.


MST Golf - Dana IPO Untuk Mengembangkan Perniagaan

Butiran IPO syarikat MST Golf

Latar belakang perniagaan syarikat

MST Golf Group Berhad melalui anak syarikatnya merupakan syarikat yang terlibat dalam peruncitan golf di Malaysia dan Singapura. Syarikat ini turut menawarkan pelbagai perkhidmatan berkaitan golf untuk memenuhi keperluan pelanggan yang berbeza. Antaranya ialah bimbingan golf, perkhidmatan sewa peralatan golf, membekalkan barangan golf dan lain-lain lagi.

Selain itu, MST Golf juga menyediakan kepelbagaian produk di bawah 97 jenama termasuklah jenama termuka seperti Adidas, Nike Golf dan Titleist. Sehingga 31 Mei 2023, MST Golf mempunyai 44 buah kedai.

Prestasi kewangan syarikat

Secara umum, pendapatan syarikat mempunyai peningkatan daripada tahun kewangan 2019 hingga tahun kewangan 2022. Seiring dengan peningkatan pendapatan, keuntungan bersih juga menunjukkan peningkatan.

Pendapatan utama syarikat adalah hasil daripada jualan runcit diikuti dengan jualan gudang dan perkhidmatan sukan golf. Pada tahun kewangan 2022, jualan runcit dan jualan gudang masing-masing telah menyumbang sebanyak 80.20% dan 15.75%.

Peneraju pasaran golf di Malaysia

Berdasarkan laporan pasaran bebas (IMR), MST Golf menguasai pasaran kelengkapan golf sebanyak 51% di Malaysia selain menjadi rangkaian khusus golf terbesar negara. Dengan kepelbagaian produk kelengkapan golf yang dijual di bawah 97 jenama, ia mampu mengekalkan dan membantu pertumbuhan perniagaan syarikat. Hal ini boleh dilihat menerusi jualan pendapatan dan keuntungan yang diperoleh serta jualan sebanyak 12,000 unit simpanan stok (SKU).

Selain mempunyai rekod perniagaan yang kukuh di Malaysia dan Singapura, MST Golf juga mempunyai program keahlian yang telah dilancarkan pada tahun 2005 sebagai salah satu strategi pemasaran mereka untuk memasarkan produk mereka dan membina kepercayaan pelanggan. Melalui program ini, mereka telah mempunyai bilangan ahli aktif seramai 93,995 ahli sehingga Mei 2023. Dengan bilangan ahli aktif yang ramai, ia mampu menyumbang sebanyak 75.68% kepada pendapatan syarikat dalam segmen peruncitan.

Strategi IPO dan masa depan

Dana yang diperoleh daripada IPO akan digunakan untuk tujuan seperti berikut:

Melalui dana sebanyak RM 62.76 juta, MST Golf merancang untuk memperluaskan rangkaian kedai runcit mereka di Malaysia dan Singapura dengan menambah 15 buah kedai dalam tempoh 3 tahun akan datang. Menjelang tahun 2025, mereka bakal mempunyai 59 buah kedai.

Selain itu, mereka juga berhasrat untuk mengembangkan perniagaan mereka ke pasaran baru iaitu di Indonesia, Thailand dan Vietnam dengan sasaran sebanyak 16 buah kedai menjelang tahun 2026.

Baki dana akan digunakan untuk menambahbaik dan memperbaharui kedai sedia ada di Malaysia dan modal kerja am.

Risiko berkaitan perniagaan dan operasi

MST Golf mempunyai kebergantungan yang tinggi terhadap pembekal A di mana jumlah pembelian bahan menyumbang lebih 30% pada tahun kewangan 2022. Pembekal A merupakan syarikat swasta di Amerika Syarikat yang terlibat dalam pembuatan kelengkapan golf. Syarikat MST Golf telah berurusan dengan jenama produk syarikat ini selama lebih kurang 24 tahun sejak tahun 1999. Pada masa yang sama, jenama produk syarikat ini juga merupakan salah satu daripada 25 jenama teratas yang menyumbang pendapatan sekitar 16.26% dan 29.19% dari tahun kewangan 2019 hingga 2022.

Oleh itu, operasi perniagaan dan prestasi kewangan MST Golf mungkin boleh terjejas dengan ketara sekiranya berlaku sebarang gangguan dalam hubungan perniagaan mereka.

Perbincangan

Secara keseluruhan, MST Golf merupakan syarikat peruncitan kelengkapan golf terbesar di Malaysia melalui jaringan kedai mereka yang besar. Mereka juga menawarkan pelbagai perkhidmatan berkaitan golf dan mempunyai rangkaian produk kelengkapan golf di bawah 97 jenama. Pendapatan syarikat juga meningkat dari tahun kewangan 2019 hingga tahun kewangan 2022, dengan jualan runcit dan jualan gudang menjadi sumber pendapatan utama syarikat.

Melalui dana IPO yang diperoleh, MST Golf merancang untuk memperluaskan rangkaian kedai runcit mereka di Malaysia dan Singapura serta memasuki pasaran baru di Indonesia, Thailand dan Vietnam.

Walau bagaimanapun, terdapat risiko yang berkaitan dengan operasi perniagaan mereka, antaranya ialah kebergantungan yang tinggi terhadap pembekal A dari Amerika Syarikat boleh memberi kesan terhadap perniagaan dan prestasi kewangan syarikat jika terdapat sebarang gangguan dalam hubungan perniagaan.


NationGate - Dana IPO untuk Keperluan Modal Kerja

NationGate Holdings Sdn Bhd. (NationGate) terlibat dalam perkhidmatan pembuatan elektronik (EMS) yang memfokuskan kepada pemasangan dan pengujian komponen elektronik dan produk untuk menghasilkan papan litar bercetak lengkap (PCB), pemasangan separuh siap dan pemasangan lengkap produk elektronik dan juga peranti semikonduktor.

Butiran IPO syarikat adalah seperti berikut:

Harga IPO:

RM 0.38

Status syariah:

Disahkan syariah oleh SAC

Pasaran:

ACE

Permodalan pasaran:

RM 788.094 juta

Nisbah PE:

11.9

Permohonan ditutup:

30 Disember 2022

Cabutan saham:

04 Januari 2023

Tarikh penyenaraian:

12 Januari 2023

Perniagaan NationGate

Syarikat ini telah diperbadankan pada 4 Febuari 2021 sebagai sebuah syarikat persendirian di bawah nama NationGate Holdings Sdn Bhd. Pada 30 April 2021, syarikat ini ditukarkan kepada syarikat awam menggunakan nama yang sama.

Struktur syarikat selepas disenaraikan adalah seperti berikut:

Sumber: Prospektus IPO

NationGate, melalui anak syarikatnya, adalah penyedia EMS yang memfokuskan pemasangan dan pengujian komponen eletronik dan produk untuk menghasilkan PCB lengkap, pemasangan elektronik separuh siap dan pemasangan produk elektronik lengkap, serta peranti semikonduktor.

Rajah berikut menggambarkan model perniagaan NationGate:

Model perniagaan syarikat

Prestasi kewangan NationGate

Secara keseluruhan, pendapatan dan keuntungan bagi syarikat NationGate membuat kenaikan secara konsisten daripada tahun kewangan 2019 sehingga 2021

Prestasi kewangan syarikat

Pendapatan syarikat NationGate datang daripada 2 segmen perniagaan iaitu:

Turnkey

Consignment

Pendapatan syarikat mengikut segmen adalah seperti di bawah:

Prestasi kewangan mengikut segmen

Pada tahun 2019, pendapatan keseluruhan yang diperolehi daripada segmen turnkey meningkat sebanyak RM 200.25 juta atau 70.1%. Kemudian pada tahun 2020, NationGate mengembangkan khidmat EMS mereka kepada industri semikonduktor, di mana mereka merekodkan pendapatan sebanyak RM 7.66 juta daripada ujian dan pemasangan produk pencahayaan keadaan pepejal untuk sebuah syarikat di Pulau Pinang.

Sehingga tahun 2021, pendapatan syarikat kemudian meningkat 31.7%, iaitu sebanyak RM 153.82 juta, dan diikuti dengan peningkatan sebanyak 7.9% iaitu sebanyak RM 25.87 juta.

Bagi segmen consignment pula, pada tahun kewangan 2019, pendapatan yang direkodkan meningkat sebanyak 99.1%. Ini adalah disebabkan oleh permulaan aktiviti pemasangan yang dilakukan oleh superkomputer dan penggunaan semula komponen elektronik tertentu bagi 2 syarikat MNC yang terlibat dalam industri data pengkomputeran di China dan USA. Aktiviti ini menyumbang sebanyak RM 36.55 juta kepada pendapatan syarikat. Selain itu, peningkatan pendapatan daripada pelanggan sedia ada sebanyak 24.7% dan pesanan PCB yang telah selesai daripada 2 buah syarikat pembuatan di Taiwan juga membantu dalam meningkatkan pendapatan yang diperoleh daripada segmen ini.

Namun begitu, terdapat pengurangan pendapatan daripada segmen automotif, yang menyebabkan pengurangan pendapatan sebanyak 49.8% semasa tahun kewangan 2020, daripada pendapatan pada tahun 2019, iaitu sebanyak RM 7.73 juta.

Pada tahun 2020 sehingga tahun 2021, terdapat peningkatan pendapatan sebanyak RM 40.8 juta atau 50.8%. Namun, ia diimbangi dengan penurunan pendapatan daripada pelanggan sedia ada yang terlibat dalam industri segmen instrumen, rangkaian dan telekomunikasi, serta pemberhentian pesanan PCB lengkap oleh 2 syarikat pembuatan di Taiwan. Manakala bagi tahun 2021 sehingga tempoh kewangan 2022, keseluruhan pendapatan daripada aktiviti consignment meningkat sebanyak 38.6%, iaitu sebanyak RM 20.24 juta.

Pelanggan utama syarikat

NationGate tidak mempunyai pelanggan jangka masa panjang kerana perniagaan mereka bergantung kepada pesanan pembelian dari masa ke semasa. Oleh kerana itu, prestasi syarikat bergantung kepada keupayaan mereka untuk memperoleh pesanan pembelian daripada pelanggan-pelanggan baru dan sedia ada.

Merujuk rajah di bawah, Syarikat A adalah pelanggan NationGate yang menyumbang kepada 44.5%, 53.1%, 51.1% dan 54.8% daripada jumlah pendapatan syarikat pada tahun 2019, 2020, 2021 dan tempoh kewangan 2022. Hubungan dengan Syarikat A yang lama ini telah berkembang daripada pembuatan PCB lengkap secara consignment pada tahun 2009 kepada pembuatan produk optik yang kompleks secara turnkey.

Senarai pelanggan utama syarikat

Kelebihan daya saing

NationGate yakin dengan keupayaan teknikal dalam memenuhi keperluan pelanggan untuk perkhidmatan EMS. Mereka juga telah membuat pelaburan secara berterusan dengan pembelian mesin dan peralatan yang diperlukan bagi sentiasa mengikuti perkembangan dan keperluan perubahan teknologi. Secara keseluruhan, mereka mempunyai sebanyak 31 SMT baris pemasangan dengan kapasiti untuk memasang sehingga 1,257,600,000 titik pelekap setiap bulan. Khidmat pemasangan ini juga disediakan kepada semua pelanggan dari pelbagai segmen industri.

Syarikat ini juga menjalinkan hubungan perniagaan dengan pelanggan antarabangsa dan mampu untuk menyediakan perkhidmatan pembuatan EMS kepada pelbagai pasaran pengguna akhir. Tambahan lagi, mereka juga menekankan kualiti khidmat yang diberikan kepada pelanggan. QMS syarikat ini memenuhi piawaian antarabangsa seperti ISO 9001:2015, ISO 14001:2015, AS9100D, ISO 13485:2016 dan IATF 16949:2016.

Risiko berkaitan perniagaan dan operasi

NationGate bergantung kepada input yang diimport untuk perniagaan EMS seperti termasuk kapasitor, perintang, transistor, diod, induktor, tampal pateri, skrin, bingkai plumbum, PCB teras logam, bahan asas, wafer gergaji (hirisan nipis semikonduktor), epoksi pelekat atau pateri dan wayar. Sekiranya terdapat kekurangan global terhadap bahan-bahan tersebut, ia akan menyebabkan berlakunya kerugian dari segi peluang perniagaan, keuntungan dan perkembangan syarikat. Kos produksi juga bergantung kepada kos bahan input yang digunakan. Jika terdapat kenaikan terhadap harga bahan input, syarikat akan terjejas dari segi operasi dan kewangan.

Selain itu, NationGate juga bergantung kepada Syarikat A bagi aktiviti perniagaan EMS. Perniagaan mereka bersama Syarikat A dijalankan di bawah pengaturan turnkey, di mana mereka perlu membeli bahan mentah tertentu daripada Syarikat A untuk tujuan pemasangan dan ujian produk telekomunikasi optik. Oleh kerana itu, Syarikat A merupakan pembekal tunggal terbesar NationGate sepanjang tahun kewangan 2019 sehingga tempoh kewangan 2022. Kehilangan perniagaan dengan Syarikat A mungkin mempunyai kesan yang ketara kepada prestasi kewangan syarikat.

Strategi IPO dan masa depan

Dana yang diterima daripada IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Pembelian mesin dan peralatan

5.93

3.6

Modal kerja

48.362

29.2

Pembayaran pinjaman

105.508

63.8

Modal penyenaraian IPO

5.7

3.4

Jumlah

165.5

100

Sebanyak RM 5.93 juta atau 3.6% daripada dana yang diterima akan digunakan untuk pembelian mesin dan peralatan tambahan bagi menaiktaraf kapasiti pemasangan SMT, akibat daripada permintaan yang meningkat daripada pelanggan baru dan sedia ada.

Modal kerja sebanyak RM 48.36 juta (29.2%) akan digunakan untuk membiayai keperluan tambahan modal kerja yang selari dengan penumbuhan aktiviti perniagaan EMS syarikat. Modal kerja ini akan digunakan untuk pembelian bahan mentah, guna habis dan komponen elektronik yang diperlukan untuk aktiviti EMS.

Dari rajah di atas, dapat dilihat bahawa majoriti dana akan digunakan untuk tujuan pembayaran hutang. Hal ini ditentukan dengan mengambil kira beberapa faktor, seperti; kos faedah, jumlah pinjaman tertunggak, penarikan semula kemudahan pinjaman, dan yuran penyelesaian awal.

Manakala baki selebihnya iaitu sebanyak RM 5.7 juta akan digunakan untuk modal penyenaraian IPO.

Analisis perniagaan dan industri EMS

Perkhidmatan pembuatan elektronik sehenti (EMS) kebiasaannya merujuk kepada rekaan, ujian, pembinaan, pembekalan berantai dan pengurusan logistik bagi komponen elektronik dan pemasangan PCB. Oleh itu, pasaran EMS memainkan peranan integral dalam perkembangan dan penumbuhan pengilang.

Pasaran EMS mempunyai julat yang luas terhadap pasaran pengguna akhir, termasuk industri elektrik dan elektronik, telekomunikasi, industri elektronik pengguna dan semikonduktor.

Struktur industri

Industri EMS berhubung rapat dengan industri elektrikal dan elektronik (E&E), dan menyediakan khidmat pengilangan sokongan terhadap industri tersebut. Prestasi pasaran EMS adalah berhubungkait dengan pembangunan industri E&E.

Sumber: Prospektus

Industri E&E di Malaysia terdiri daripada dua sektor, iaitu elektrik dan elektronik. Sub-sektor komponen elektronik merangkumi pelbagai jenis produk, daripada semikonduktor kepada komponen pasif. Manakala bagi sub-sektor elektronik pengguna pula menghasilkan produk seperti kamera, tv dan pembesar suara. Bagi komponen elektrik pula, ia terdiri daripada produk seperti kabel dan wayar, lampu dan transformers. Barangan elektrik pula adalah seperti penghawa dingin.

Malaysia merupakan salah satu negara pengilang E&E di dalam negara-negara ASEAN. Penumbuhan berterusan industri ini disokong oleh kemasukan pelabur asing ke dalam negara. Oleh kerana itu, prestasi industri E&E adalah baik walaupun terdapat kelembapan terhadap penumbuhan ekonomi global.

Sungguhpun penghasilan produk E&E di Malaysia menurun sebanyak 0.5% pada tahun 2020 akibat pandemik COVID-19, pendapatan syarikat masih kekal baik. Jumlah eksport produk E&E meningkat sebanyak 3.5% manakala jumlah import meningkat sebanyak 3.0%. Manakala pada tahun 2021 pula, jumlah eksport meningkat sebanyak 18% dan jumlah import meningkat sebanyak 24.3%.

Prestasi industri

Pasaran EMS menyediakan perkhidmatan sokongan yang penting kepada industri E&E. Prestasi pasaran EMS dipengaruhi oleh prestasi industri E&E. Oleh kerana industri E&E di Malaysia mempunyai orientasi eksport yang sangat tinggi, jumlah eksport E&E produk akan digunakan sebagai proksi untuk saiz pasaran dan prestasi pasaran EMS di

Malaysia.

Pada tahun 2020, pasaran EMS tempatan mendapat manfaat daripada pertumbuhan eksport produk E&E yang meningkat daripada RM373.12 bilion pada 2019 kepada RM386.29 bilion pada 2020. Pertumbuhan pada 2020 boleh dikaitkan dengan

eksport E&E yang lebih tinggi kepada China, Singapura dan Amerika Syarikat.

Pada tahun 2021, bersama dengan pemulihan dalam aktiviti ekonomi global, permintaan untuk produk E&E di seluruh dunia meningkat. Ini juga membawa kepada peningkatan mendadak dalam eksport produk E&E di Malaysia pada tahun

2021, dengan jumlah eksport meningkat 18.0% kepada RM455.73 bilion.

Melangkah ke hadapan, eksport produk E&E dijangka terus berkembang dalam tempoh dari tahun 2022 hingga 2027. Pertumbuhan eksport dijangka dirangsang oleh pengembangan dalam industri E&E tempatan yang disokong oleh pelbagai inisiatif kerajaan.

Persaingan

Berikut merupakan senarai syarikat tempatan yang terlibat dalam industri EMS dan secara langsung merupakan pesaing kepada NationGate.

Sumber: Prospektus

Perbincangan

Secara umumnya, syarikat NationGate menunjukkan pertumbuhan pendapatan yang meningkat dari tahun kewangan 2019 sehingga tahun kewangan 2021. Selain itu, penganalisis bebas pasaran, Protege, menjangkakan bahawa industri ini akan terus membuat kenaikan dengan kadar CAGR sebanyak 10.3% sehingga tahun 2027 yang secara tidak langsung akan memberi kebaikan kepada NationGate.

Sebahagian dana yang diperoleh nanti akan digunakan untuk pembelian mesin baharu bagi meningkatkan keupayaan pemasangan papan litar bercetak. Ini adalah salah satu langkah strategik yang diambil oleh NationGate ke arah memenuhi permintaan pelanggan yang semakin meningkat.


Negara Pengeluar Utama Minyak Mentah Dunia

Industri Petroleum merupakan nadi ekonomi yang menyumbang kepada pendapatan bagi sesebuah negara yang kaya dengan pengeluaran minyak mentah. Namun apabila berlakunya krisis isu semasa terutamanya melibatkan negara pengeluar minyak mentah seperti peperangan, perang dagang yang melibatkan kuasa besar dalam dunia ekonomi, dan isu politik. Secara tidak langsung akan memberi kesan kepada pasaran dan harga minyak mentah.

Hal ini menyebabkan munculnya Organisasi Negara Pengeksport Petroleum (OPEC) yang bertanggungjawab dalam mengawal pengeluaran dan menstabilkan pasaran minyak mentah dunia. Industri minyak mentah terbahagi kepada 3 bahagian iaitu
upstream
,
midstream dan downstream
. Dalam post kali ni, kita akan melihat beberapa buah negara yang merupakan pengeluar utama minyak mentah dunia.

1. Amerika Syarikat

19.51 juta barrel per day (bpd) pengeluaran pada tahun 2019

Pada tahun 2017, negara Amerika Syarikat telah menjadi pengeluar terbesar di dunia selepas mengatasi Arab Saudi. Kedudukan ini terus kekal sehingga kini. Antara tahun 2018 dan 2019 pengeluaran minyak di USA telah meningkat sebanyak 9%. Bukan itu sahaja, Amerika merupakan pengguna minyak terbesar dengan anggaran 7.47 bilion tong minyak pada tahun 2019.

Salah satu teknologi pengerudian
fracking
 yang digunakan di Texas. Gambar: theverge.com

Pengeluaran ini meningkat disebabkan proses penggerudian fracking (iaitu menyuntik cecair pada tekanan tinggi ke dalam batuan bawah tanah). Fracking adalah satu proses yang melibatkan penggerudian ke dalam tanah bumi dengan menyuntikkan campuran air, pasir dan agen penebat yang bertekanan tinggi. Amerika merupakan negara pertama yang menggunakan teknologi dan kaedah penggerudian ini. Kesannya, negara USA telah menjadi pengeksport bersih minyak tertinggi (eksport melebihi import) semenjak tahun 2011.

Pada tahun 2019, sebanyak 69% pengeluaran minyak mentah di Amerika Syarikat terhasil daripada 5 buah negeri iaitu Texas, North Dakota, New Mexico, Oklahoma dan Colorado. Negara Uncle Sam ini juga merupakan negara pengeluar gas asli utama di dunia sebanyak 921 bilion cm
2
mengatasi negara Rusia yang berada di tempat kedua.

Peningkatan ini didorong oleh beberapa syarikat pengeluar minyak:

Chevron - 442,000 bpd

ExxonMobil - 416,000 bpd

EOG Resources - 366,900 bpd

Conoco Phillips - 343,000 bpd

Anadarko Petroleum - 266,000 bpd

2. Arab Saudi (OPEC)

11.81 juta bpd pengeluaran pada tahun 2019

Arab Saudi merupakan pengeluar utama dalam kalangan negara yang menganggotai OPEC. Negara ini telah memperoleh sebanyak 11.81 juta bpd yang mewakili 12% daripada jumlah pengeluaran minyak mentah dunia. Negara ini merupakan pengeksport kedua minyak mentah ke negara Amerika Syarikat selepas Kanada.

Pengeluaran minyak utama di Arab Saudi terletak di Ghawar, Safaniya, Khurais, Manifa, Shahybah dan lain-lain. Apa yang menariknya, ladang minyak di Ghawar merupakan ladang minyak
 on shore
 terbesar di dunia. Ia terletak di Al Hasa, Eastern Province yang mempunyai panjang anggaran 280 km dan lebar 40 km. Ia mampu menyimpan rizab minyak sebanyak 96 bilion tong.

Gambar:
arabnews.pk

3. Rusia

11.49 juta bpd pengeluaran pada tahun 2019

Rusia merupakan sebuah negara yang rentas benua yang terletak di Asia Timur dan Eropah Timur. Ia merupakan negara terbesar di dunia yang berkeluasan 17,125,200 kilometer persegi. Pada tahun 2019, Rusia telah menghasilkan pengeluaran minyak mentah sebanyak 11.49 juta bpd meliputi 12% minyak dunia.

Industri minyak di Rusia telah diswastakan setelah kejatuhan Kesatuan Soviet. Namun selepas beberapa tahun syarikat tersebut telah dikembalikan di bawah kawalan pihak pemerintah negara. Syarikat yang terlibat dalam pengeluaran minyak mentah di Russia:

Gazprom

Sugutneftegaz

Lukoil

Rosneft

Tatneft

Prirazlomnoye field
 merupakan pelantar minyak pertama yang tahan ais di Benua Artik. Gambar:
gazprom-neft.com

4. Kanada

5.50 juta bpd bpd pengeluaran pada tahun 2019

Kanada merupakan sebuah negara yang mempunyai sepuluh buah negeri dan tiga buah wilayah. Negara ini terletak di bahagian benua Amerika Utara dan negara kedua paling luas di dunia selepas Rusia. Kanada kaya dengan pelbagai sumber tenaga seperti gas asli, hidroelektrik, dan minyak mentah. Negara ini merupakan pengeluar minyak mentah keempat di dunia dengan anggaran 5.5 juta bpd. Pengeluaran ini meliputi 5% daripada pengeluaran global minyak mentah.

Salah satu tapak pengeluaran minyak mentah yang menggunakan kaedah oil sands di Kanada. Gambar: bloomberg.com

Pada Januari 2019, negara ini memiliki simpanan rizab minyak sebanyak 167 bilion tong yang berada di kedudukan ketiga selepas Venezuela dan Arab Saudi. Kanada adalah sumber terbesar import minyak mentah bagi negara Amerika Syarikat. Ia telah menyumbang sebanyak 48% daripada jumlah import minyak mentah Amerika Syarikat dengan purata 3.7 juta bpd. Hampir keseluruhan pengeluaran minyak mentah di Kanada telah dieksport ke negara Amerika Syarikat. Negara ini menggunakan kaedah
oil sands
yang sebahagian besar pengeluaran ini terletak di Alberta.

5. China

4.89 juta bpd bpd pengeluaran pada tahun 2019

China merupakan sebuah negara yang bersempadan dengan negara Korea Selatan, Mongolia dan lain-lain. Negara ini mempunyai ramai penduduk serta perkembangan ekonomi yang semakin pesat saban tahun. Faktor inilah telah mendorong negara China memerlukan bekalan tenaga yang banyak. Tidak hairanlah, negara ini merupakan negara kedua dalam kategori pengguna minyak tertinggi sebanyak (14% pengeluaran minyak dunia) selepas negara Amerika Syarikat.

Pada tahun 2020, keluaran minyak tahunan China sebanyak 4.89 juta bpd. Bukan itu sahaja China telah muncul sebagai juara negara pengimport minyak pada tahun 2017 selepas mengatasi Amerika Syarikat yang kini berada di tempat kedua. China juga pengeluar utama minyak di rantau Asia dan 55 peratus importnya datangnya dari negara-negara OPEC.

Syarikat utama yang menguasai minyak di China:

Sinopec (NOC)

PetroChina

National Petroleum Corporation (CNPC)

China National Offshore Oil Corporation (CNOOC)

6. Iraq (OPEC)

4.74 juta bpd bpd pengeluaran pada tahun 2019

Iraq merupakan sebuah negara yang terletak di timur tengah tanah Arab yang bersempadan dengan Syria, Jordan, Kuwait, Arab Saudi dan Iran. Walaupun dalam negara ini sering berlakunya pergolakan yang melibatkan isu semasa, Iraq muncul sebagai negara keenam pengeluar utama minyak dunia dengan anggaran 4.74 juta bpd. Iraq juga adalah pengeluar minyak mentah kedua terbesar dalam OPEC selepas Arab Saudi.

 Rumaila Oilfield menghasilkan 1.35 juta bpd yang meliputi 40% daripada pengeluaran minyak mentah di Iraq. Gambar: nsenergybusiness.com

Negara ini menyimpan rizab minyak mentah kelima terbesar di dunia sebanyak 145 billion tong. Ia meliputi 17% rizab simpanan di Timur Tengah dan 8% sebagai rizab minyak dunia. Sebahagian besar kawasan pengeluaran minyak mentah terletak di darat yang kebanyakan terletak di padang pasir. Ekonomi Iraq sangat bergantung kepada pendapatan eksport minyak mentah. Pada tahun 2018, Iraq memperolehi pendapatan eksport minyak mentah bersih sebanyak USD 87 bilion yang menyumbang sekitar 91% jumlah pendapatan kerajaan Iraq.

Antara negara di Tanah Arab yang merupakan pengeluar minyak mentah dunia:

United Arab Emirates (UAE) - 4.01 juta bpd (ke-7 di dunia)

Iran - 3.19 juta bpd (ke-9 di dunia)

Kuwait - 2.94 juta bpd (ke-10 dunia)

Iran - 2.67 juta bpd

Qatar - 1.53 juta bpd

Malaysia

661,000 bpd bpd pengeluaran pada tahun 2019

Malaysia merupakan sebuah negara yang terletak di Asia Tenggara yang bersempadan dengan Singapura, Thailand dan Indonesia. Dalam rantau ini, Malaysia berada di tempat kedua sebagai pengeluar minyak mentah dan gas asli selepas negara Indonesia yang mengeluarkan 945,637 bpd.

Dari segi pasaran dunia, negara Malaysia berada di tempat ke-27 yang mengeluarkan 661,000 bpd. Apa yang menariknya, Malaysia mempunyai simpanan rizab minyak sebanyak 3.6 bilion yang merupakan negara keempat tertinggi di Asia di belakang negara China, India dan Indonesia.

Jumlah pengeluaran minyak mentah pada tahun 2017 di Malaysia:

Semenanjung Malaysia - 209,960 bpd

Sabah - 276,740 bpd

Sarawak - 173,350 bpd

Gambar: eia.gov

Rujukan

Investopedia

Investing News

EIA

Statista


Nestcon - Membangunkan Fasiliti IBS Dengan Dana IPO

Satu lagi syarikat pembinaan dan kejuruteraan akan memasuki pasaran Bursa Malaysia melalui IPO, iaitu Nestcon Berhad. Permohonan IPO Nestcon ini dah dibuka dan butirannya adalah seperti di bawah:

Harga IPO:

RM 0.28

Status syariah:

Dinilai syariah oleh SAC

Pasaran:

ACE Market

Market Capitalisation:

RM 180.27 juta

Nisbah PE:

12.61 (FYE 2020)

Permohonan ditutup:

17 Jun 2021

Cabutan saham:

21 Jun 2021

Tarikh penyenaraian:

29 Jun 2021

Ini adalah IPO yang kedua tahun 2021 bagi sektor industri pembinaan akan disenaraikan di Pasaran Bursa Malaysia.

Bisnes Nestcon

Nestcon Berhad merupakan sebuah syarikat pembinaan yang sudah beroperasi selama 10 tahun. Nestcon mempunyai dua anak syarikat dikenali Nestcon Builders iaitu terlibat dalam industri pembinaan bangunan dan Nestcon Infra menjalankan aktiviti industri kejuruteraan awam serta infrastruktur.

Antara projek infrastruktur kejuruteraan yang dilaksanakan oleh Nestcon. Gambar:
Nestcon

Sepanjang tahun 2017 sehingga 2020, sebahagian besar pendapatan diperoleh melalui segmen pembinaan bangunan yang meliputi 55% daripada jumlah pendapatan. Memandang ke hadapan, Nestcon menjangkakan 73.5% pendapatan akan diperoleh daripada segmen pembinaan. Dalam segmen ini sahaja, nilai buku pesanan belum tertunai (unbilled order book) telah pun mencapai RM 891.4 juta setakat laporan terbaru di prospektus.

Mereka merupakan kontraktor gred G7 yang berdaftar dengan CIDB dibawah pengkhususan B04 dalam industri pembinaan bangunan dan kejuruteraan awam serta infrastruktur seperti
earthworks
, jalan raya dan saliran. Gred 7 adalah gred teratas dalam senarai pendaftaran gred CIDB yang membolehkan pihak kontraktor membida tender tanpa had nilai projek.

Gambar: Nestcon

Kesan Covid-19 terhadap bisnes

Apabila PKP dilaksanakan, beberapa projek yang mengalami kelewatan dan penangguhan dari tarikh asal siap. Antaranya adalah Projek Grand, Projek Scarletz, Panorama Projek, Mossaz dan Paxtonz, projek laluan kereta api dan projek infrastruktur jalan raya di Damansara Perdana. Penangguhan ini menyebabkan pendapatan syarikat yang sepatutnya diperolehi pada tahun 2020 akan diterima pada tahun 2021.

Walaupun tercetusnya pandemik Covid-19 dan pengenalan PKP, PKP 2.0, PKP 3.0 serta FMCO, syarikat ini tidak akan terjejas dari segi bekalan penawaran bahan binaan sekiranya salah satu pembekal Nestcon terpaksa menghentikan operasi. Hal ini disebabkan Nestcon tidak menumpukan kepada satu pembekal sahaja. Malah, mempunyai alternatif sebanyak 39 pembekal dan 32 subkontraktor yang memenuhi standard piawaian syarikat.

Prestasi kewangan

Nestcon menunjukkan pendapatan dan keuntungan yang menaik bagi tahun 2017 sehingga 2019. Walaupun pendapatan menurun pada tahun 2020 disebabkan faktor pandemik Covid-19, namun pendapatan dan keuntungan masih meningkat jika dibandingkan pada tahun 2017.

Pada tahun 2020, ia mencatatkan pendapatan sebanyak RM 344.5 juta berbanding RM 190.9 juta tahun 2017. Margin keuntungan adalah lebih baik pada tahun 2020 sebanyak 4.2% berbanding 2019 sebanyak 3.7%.

Secara keseluruhannya, nilai pendapatan dalam segmen pembinaan bangunan dan infrastruktur kejuruteraan awam mengalami kenaikan sepanjang tahun laporan kewangan ini. Walaupun mengalami kemerosotan sedikit pada tahun 2020 berbanding tahun 2019 disebabkan faktor pandemik.

Namun, prestasi pendapatan segmen ini tahun 2020 lebih baik jika dibandingkan pada tahun 2017. Manakala, pendapatan segmen infrastruktur kejuruteraan awam mencatatkan peningkatan drastik dari RM 21.77 juta (11.4%) pada tahun 2017 kepada RM 145.03 juta (42.1%) tahun 2020. Selain itu, pendapatan lain yang diterima melibatkan sewaan mesin pembinaan.

Strategi IPO dan masa depan

Nestcon akan mengumpul dana sebanyak RM 45.07 juta melalui IPO ini. Dana ini akan digunakan untuk tujuan tersebut:

Dana

Nilai (Juta)

Peratusan (%)

Pembinaan fasiliti IBS

6.00

13.3

Pembelian mesin dan peralatan infrastruktur kejuruteraan awam

6.62

14.7

Pembelian teknologi software dan sistem

1.00

2.2

Modal kerja

10.95

24.3

Bayaran hutang bank

16.50

36.6

Perbelanjaan penyenaraian

4.00

8.9

Jumlah

45.07

100.0

Hampir 30% daripada modal IPO akan dibelanjakan dalam perbelanjaan modal sebanyak RM 13.62 juta. Perbelanjaan ini terbahagi kepada tiga bahagian iaitu pembinaan fasiliti IBS, pembelian mesin dan peralatan, pembelian teknologi software dan sistem.

Menjangkakan segmen kejuruteraan awam akan berkembang, Nestcon merancang membeli mesin dan peralatan infrastruktur seperti
excavator, off road dump trucks
 dan
off road mining dump trucks.
Pembelian RM 6.62 juta ini akan mengurangkan kebergantungan terhadap mesin dan peralatan yang disewa dalam menjalankan projek kejuruteraan awam.

Fasiliti IBS merupakan satu teknologi yang menggunakan pelbagai komponen terutamanya bahan binaan yang dihasilkan terlebih dahulu di kilang. Bahan binaan ini akan mengikut spesifikasi yang ditetapkan dan kemudiannya akan dicantumkan di tapak pembinaan. Nestcon menjangkakan dengan adanya fasiliti IBS berupaya meningkatkan kualiti, mengurangkan waktu penghantaran, menjimatkan kos pengeluaran dan mengurangkan kebergantungan pekerja asing.

RM 16.5 juta diperuntukkan untuk pembayaran hutang bank. Bayaran ini dijangka dapat menjimatkan syarikat daripada faedah tahunan berjumlah RM 1.08 juta. Dari segi modal kerja, Nestcon memperuntukkan RM 10.95 juta untuk pembayaran kepada perkhidmatan subkontraktor dan peralatan bahan binaan.

Analisis bisnes dan industri Nestcon

Dua aktiviti utama Nestcon adalah industri pembinaan bangunan dan industri kejuruteraan awam serta infrastruktur. Kita akan lihat satu per satu aktiviti perniagaan ini, bermula dengan segmen industri pembinaan bangunan.

Industri Pembinaan Bangunan

Berdasarkan data Jabatan Statistik Malaysia (DOSM) dan Protege Associates, kadar pertumbuhan bagi industri pembinaan untuk tahun 2020 telah mencatatkan penguncupan sebanyak 16.2% bersamaan RM 24.80 billion berbanding RM 29.59 bilion pada tahun 2019.

Untuk meningkatkan sektor pembinaan, kerajaan Malaysia telah memperkenalkan pelbagai langkah dan inisiatif dalam Belanjawan 2021:

Pengecualian duti stem perumahan selama 5 tahun dari 2021 sehingga 2025

Peruntukkan RM 1.2 bilion untuk pembinaan perumahan mampu milik

Melaksanakan skim perumahan mampu milik melibatkan 5000 rumah PRIMA

Melalui inisiatif ini, industri pembinaan bangunan dijangka mencapai RM 31.75 bilion pada tahun 2025 yang mewakili CAGR sebanyak 5.1% dalam tempoh 2021 sehingga 2025.

Industri Kejuruteraan Awam dan Infrastruktur

Kejuruteraan awam merujuk kepada pembinaan infrastruktur seperti jalan raya, lebuh raya, bangunan utiliti, jambatan landasan keretapi, empangan, lapangan terbang dan lain-lain. Selain itu, ia merangkumi perkhidmatan seperti eartworks, piling works, sistem pembentungan dan saliran dan lain-lain. Pentumbuhan industri ini mengalami kemerosotan sebanyak 22.0% sebanyak RM 28.59 bilion pada tahun 2020 berbanding tahun sebelumnya yang mencatatkan RM 36.66 bilion.

Dalam Belanjawan 2021, kerajaan telah memperuntukkan sebanyak RM 15 bilion terhadap projek pengangkutan seperti Lebuhraya Pan Borneo, MRT 3 di Lembah Klang dan lain-lain. Pelbagai lagi peruntukan yang diumumkan dalam projek infrastruktur yang berjumlah RM 54.58 bilion. Melalui inisiatif ini, industri kejuruteraan awam dijangka akan meningkat sebanyak RM 44.17 bilion pada tahun 2025.

Gambar: Propektus IPO Nestcon

Persaingan

Nestcon adalah syarikat kontraktor Gred 7 yang berdaftar di bawah pengkhususan B04. G7 merupakan satu gred tertinggi dalam sistem yang berdaftar dengan CIDB. Jika dilihat jumlah syarikat yang berdaftar G7 ini bukanlah sedikit. Berdasarkan laporan propektus sehingga 8 Mei 2021, sebanyak 3,057 dan 1,647 syarikat Gred G7 yang didaftarkan di Selangor dan Kuala Lumpur.

Malah dalam Gred B04 sebanyak 123,388 buah syarikat yang didaftarkan dalam G1 sehingga G7 yang terlibat dalam pembinaan bangunan dan infrastruktur kejuruteraan awam. Dalam jumlah ini terdapat 8,823 syarikat terlibat dalam kategori G7. Oleh itu, wujudnya persaingan yang tinggi terhadap sektor pasaran pembinaan dalam kalangan pemain industri ini.

Di bawah ini adalah syarikat yang tersenarai awam dalam industri sama dengan Nestcon berdasarkan jumlah pendapatan yang diperolehi.

Syarikat

Market Cap (RM Juta)

NP Margin

Nisbah PE

GDB

571

6.8

19.9

MGB

448

1.7

20.7

TCS

181

6.7

12.8

Nestcon

180.27

4.2

12.6

INTA

173

2.8

15.4

Perbincangan

Jika dibandingkan dengan pemain industri pembinaan yang lain, Nestcon merupakan pemain industri yang agak kecil dengan permodalan pasaran sebanyak RM 180.27 juta. Melihat secara keseluruhan juga, industri pembinaan ini mempunyai margin keuntungan yang agak kecil.

Berdasarkan laporan kewangan 2020 dalam propektus, syarikat ini dinilai pada nisbah PE 12.6. Nisbah ini lebih rendah jika dibandingkan dengan nisbah PE median
sektor pembinaan
 pada nisbah 16.8. Sekiranya kita menjangkakan syarikat ini berkembang sekurang-kurangnya ke tahap median industri, maka kita boleh jangkakan ada lagi ruang kenaikan (upside).

Nestcon menunjukkan prestasi kewangan yang memberangsangkan sepanjang tempoh dalam laporan tersebut. Kita dapat lihat prestasi ini terus meningkat terutamanya dalam segmen infrastruktur kejuruteraan awam. Nestcon juga berhasrat untuk melibatkan diri dalam penyediaan kerja tanah dan infrastruktur segmen tenaga yang boleh diperbaharui seperti projek tenaga solar fotovoltaik (LSSPV). Ia berkemungkinan memberi kelebihan kepada Nestcon yang mempunyai pengkhususan B04 dengan CIDB.


Orgabio - Dana IPO untuk Pembinaan Kilang dan Perolehan Mesin

Orgabio Holdings Berhad merupakan syarikat yang menyediakan perkhidmatan pembuatan minuman pracampuran segera kepada pemilik jenama pihak ketiga dan pembuatan, penjualan dan pemasaran minuman pracampuran segera jenama sendiri.

Harga IPO:

RM 0.31

Status syariah:

Penilaian tidak dibuat

Pasaran:

ACE

Permodalan pasaran:

RM 76.8 juta

Nisbah PE:

10.06

Permohonan ditutup:

21 Jun 2022

Cabutan saham:

24 Jun 2022

Tarikh penyenaraian:

05 July 2022

Dalam prospektus, penilaian syariah tidak dibuat, namun Elzar Shariah telah memberi penilaian patuh syariah pada IPO ini.

Bisnes Orgabio Holdings Berhad

Orgabio Holdings melalui anak syarikatnya terlibat terutamanya dalam penyediaan perkhidmatan pembuatan, penjualan dan pemasaran minuman pracampuran segera.

Rajah di bawah adalah produk dan akitiviti utama syarikat:

Aktiviti utama syarikat adalah menyediakan perkhidmatan pembuatan untuk minuman pracampuran segera kepada syarikat F&B, pasaraya, farmasi dan syarikat jualan langsung. Ini melibatkan proses merumus, mengadun dan membungkus pelbagai minuman pracampuran segera melalui Orgabio Manufacturing. Orgabio menyediakan rangkaian produk yang berlainan untuk memenuhi permintaan pelbagai pelanggan di dalam dan luar negara. Antara produk minuman pracampuran yang disediakan adalah kopi, coklat, teh, krimer dan
food supplement
. Proses pembuatan untuk menghasilkan produk tersebut juga telah mendapat Sijil Pengesahan Halal daripada pihak Hab Halal, JAKIM.

Orgabio juga mempunyai kepakaran dalam mengeluarkan minuman pracampuran segera
house brand
atau jenama sendiri iaitu EveryDay dan BrogaHill. Produk EveryDay dan BrogaHill dihasilkan secara dalaman daripada perumusan produk, reka bentuk pembungkusan, pengadunan, pembungkusan dan pengedaran kepada aktiviti jualan dan pemasaran. Aktiviti jualan dan pemasaran untuk EveryDay dan BrogaHill dijalankan oleh Everyday F&B.

Walaupun minuman pracampuran segera pelanggan dan jenama sendiri mungkin mempunyai perisa yang sama, namun, produk pelanggan dan jenama Orgabio sendiri mempunyai formulasi yang berbeza dari segi reka bentuk pembungkusan, strategi pemasaran, pelanggan sasaran dan strategi harga.
House brand
 menyasarkan pengguna akhir yang mementingkan kesihatan seperti pesakit diabetes yang lebih suka kopi pracampuran segera dengan GI yang rendah. Syarikat ini juga terlibat dalam penjualan gel aloe vera, di mana proses pembungkusan akan dilakukan oleh syarikat pembungkusan pihak ketiga kerana mereka tidak mempunyai mesin khusus untuk pembungkusan produk dalam tiub.

Kesan COVID-19 terhadap bisnes

Pelaksanaan PKP telah berkuat kuasa pada 18 Mac 2020 hingga 3 Mei 2020 oleh kerajaan Malaysia. Memandangkan perniagaan Orgabio dikategorikan di bawah perkhidmatan penting, mereka dibenarkan untuk terus beroperasi sepanjang tempoh PKP dengan mengurangkan jumlah tenaga kerja kepada 50% kapasiti. Semasa peringkat awal PKP, telah berlaku kelewatan dalam penghantaran sehingga 2 minggu kepada pelanggan tempatan dan pelanggan asing. Namun, semasa PKP berperingkat dijalankan sejak Mac 2020, Orgabio berjaya memenuhi tempahan daripada 12 pelanggan baharu dengan jumlah pesanan pembelian berjumlah RM1.40 juta .

Prestasi kewangan

Rajah di bawah menunjukkan prestasi kewangan bagi Orgabio Holdings Berhad bagi tahun akhir 2018 sehinggan tahun akhir 2021.

Prestasi kewangan Orgabio Holdings Berhad

Pada FYE 2019, pendapatan syarikat Orgabio telah berkurang sebanyak RM0.97 juta daripada RM32.67 juta pada FYE 2018 kepada RM31.70 juta pada FYE 2019. Faktor utamanya adalah kerana pelanggan utama mereka iaitu Hai-O Enterprise Berhad tidak membeli sebarang teh pracampuran pada 2019 disebabkan jualan pracampuran teh mereka berkurangan.

Pendapatan syarikat Orgabio meningkat pula sebanyak RM7.67 juta daripada RM31.70 juta pada FYE 2019 kepada RM39.37 juta pada FYE 2020, terutamanya hasil daripada jualan
food supplement premixes kepada
TDV Avenue.
Food supplement
 yang dihasilkan kepada TDC Avenue terus mendapat sambutan yang baik daripada pelanggannya. Peningkatan dalam permintaan untuk
food supplement
 juga didorong kebanyakannya oleh peningkatan kesedaran tentang produk pemakanan akibat pandemik COVID-19. Peningkatan pendapatan bagi FYE 2021 diteruskan lagi dengan peningkatan jualan
food supplement
di mana meningkat sebanyak RM19.70 juta atau 50.04% daripada RM39.37 juta pada FYE 2020 kepada RM59.07 juta pada FYE2021.

Prestasi kewangan mengikut segmen

Secara keseluruhan, penyumbang utama kepada pendapatan mereka adalah daripada segmen perkhidmatan pembuatan minuman pracampuran.

Strategi IPO pada masa depan

Dana yang diterima dari penyenaraian IPO iaitu sebanyak RM 29.97 juta akan digunakan untuk tujuan seperti berikut:

Dana

Nilai (Juta)

Peratusan (%)

Pembinaan kilang baru

16.0

53.39

Perolehan mesin

2.23

7.44

Modal kerja

8.14

27.15

Perbelanjaan penyenaraian

3.6

12.02

Jumlah

29.97

100

Pembinaan untuk kilang baru di Semenyih, Selangor diperuntukkan sebanyak RM16 juta untuk meningkatkan kapasiti dan kecekapan pembuatan syarikat Orgabio. Jumlah kos pembinaan kilang baru dianggarkan berjumlah RM18 juta, di mana RM16 juta melalui hasil IPO dan baki RM2 juta akan dibiayai melalui dana yang dijana secara dalaman. Syarikat Orgabio juga akan menggunakan RM2.23 juta daripada hasil IPO untuk membeli mesin iaitu
Intermediate Bulk Containers blending system.

Selain itu, RM8.14 juta akan digunakan untuk menambah keperluan modal kerja. Ia akan digunakan untuk membeli bekalan utama untuk pembuatan produk seperti susu tepung, krimer, serbuk kolostrum, serbuk kopi, gula dan sachet foils. Baki selebihnya iaitu sebanyak RM3.6 juta akan diperuntukkan untuk perbelanjaan penyenaraian.

Analisis bisnes dan industri Orgabio Holdings

Industri minuman pracampuran segera

Industri minuman pracampuran segera adalah sebahagian daripada industri pembuatan makanan di mana ia melibatkan pengeluaran bahan mentah, pemprosesan, pembuatan, penjenamaan dan pemasaran, dan akhirnya pengedaran untuk kegunaan pengguna. Pemilik jenama minuman pracampuran segera boleh menjalankan aktiviti pembuatan dengan bantuan pengilang kontrak atau
contract manufacturing service providers
.

Kategori industri minuman pracampuran segera

Contract manufacturing service providers
 adalah segmen utama Orgabio Holdings terlibat. Ini bermaksud bahawa Orgabio sebagai pengilang kontrak menandatangani perjanjian dengan syarikat lain untuk membuat produk minuman pracampuran segera dalam tempoh masa tertentu.

Prestasi industri

Industri minuman pracampuran minuman segera adalah sub-segmen bagi industri minuman kopi, teh, susu dan koko. Prestasi industri minuman pracampuran segera dikira berdasarkan saiz industri bagi minuman kopi, teh, susu dan koko.

Saiz industri

Nilai jualan pembuatan kopi, teh, susu dan minuman koko yang termasuk dengan minuman pracampuran minuman segera di Malaysia telah menunjukkan peningkatan daripada RM13.83 bilion pada 2018 kepada RM16.05 bilion pada 2020. Pada 2021 pula, nilai jualan pembuatan kopi, teh, susu dan minuman koko di Malaysia bertambah meningkat sebanyak 1.81% kepada RM16.34 bilion.

Menurut IMR Report, penilaian saiz industri menggunakan pendapatan pemain industri minuman pracampuran segera tidak dapat di lakukan kerana industri minuman pracampuran segera mempunyai bilangan pemain industri yang ramai dan tiada rekod berpusat yang boleh dikesan oleh mana-mana agensi kerajaan di Malaysia. Bahkan sukar untuk memastikan pendapatan yang tepat yang dapat diperoleh daripada pemain industri kerana banyak syarikat terlibat dalam pembuatan produk lain seperti minuman sedia untuk diminum, minuman pekat dan lain-lain. Oleh itu, data terdekat yang tersedia, iaitu nilai jualan pembuatan kopi, teh, susu dan minuman koko, digunakan untuk mewakili prestasi industri minuman pracampuran segera.

Persaingan

Menurut IMR Report, pesaing bagi Orgabio Holdings akan tertumpu kepada penyedia perkhidmatan pembuatan atau pengeluar kontrak di Malaysia kerana mereka khususnya terlibat dalam penyediaan perkhidmatan pembuatan untuk minuman pracampuran segera untuk pemilik jenama pihak ketiga.

Maka,asas pemilihan pemain industri utama dalam industri minuman pracampuran segera di Malaysia adalah seperti berikut:

Pembekal perkhidmatan perkilangan atau pengilang kontrak yang menyediakan perkhidmatan pembuatan untuk minuman percampuran segera.

Syarikat yang mempunyai kemudahan pembuatan di Malaysia.

Syarikat yang merekodkan pendapatan lebih RM10 juta berdasarkan kewangan tahunan terkini.

Pesaing Orgabio yang terlibat dalam industri yang sama

Perbincangan

Krisis seperti pandemik COVID-19 dapat memberi gangguan sementara terhadap rantaian bekalan pengeluar minuman pracampuran segera. Pandemik ini juga telah menyebabkan Orgabio lewat menghantar pesanan kepada pelanggan akibat pengangkutan udara dan hab pengangkutan lain terpaksa berhenti operasi sementara. Namun begitu, pelanggan tidak melakukan sebarang tuntutan penalti terhadap kelewatan tersebut. Jualan tempatan Orgabio juga tidak terjejas kerana tiada sebarang pembatalan pesanan jualan daripada pelanggan.

Menurut laporan IMR, prestasi kewangan syarikat Orgabio akan terjejas jika kelewatan dalam pengeluaran dan penghantaran dalam tempoh yang berpanjangan atau jika pelanggan melakukan tuntutan penalti disebabkan kelewatan. Pendapatan syarikat juga telah menunjukkan peningkatan daripada tahun 2019 sehingga 2021, di mana perkhidmatan pembuatan minuman pracampuran segera merupakan penyumbang terbesar dalam peningkatan pendapatan.

Orgabio mempunyai rancangan untuk mengembangkan perniagaan dalam segmen jualan langsung dan pasaran eksport selepas melihat permintaan yang baik sejak 4 tahun yang lalu dengan mengumpul RM29.97 juta daripada penyenarian IPO. Kita dapat lihat bahawa Orgabio mempunyai perancangan untuk meningkatkan lagi pertumbuhan syarikat. Namun, syarikat masih perlu membuktikan keberkesanan perancangan mereka apabila disenaraikan di Bursa Malaysia.